## Zakon o socijalnoj skrbi

### NN 73/1997 (14.7.1997.), Zakon o socijalnoj skrbi

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O SOCIJALNOJ SKRBI**

Proglašavam Zakon o socijalnoj skrbi, koji je donio Zastupnički dom
Sabora Republike Hrvatske na sjednici 27. lipnja 1997.

Broj: 081-97-1143/1
Zagreb, 8. srpnja 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O SOCIJALNOJ SKRBI**

I. OPĆE ODREDBE

Članak 1.

Ovim se Zakonom uređuje način obavljanja i financiranja djelatnosti
socijalne skrbi, korisnici, prava korisnika socijalne skrbi, postupak za
ostvarivanje tih prava te druga pitanja značajna za obavljanje djelatnosti
socijalne skrbi.

Članak 2.

(1) Pojedini izrazi upotrijebljeni u ovom Zakonu imaju ovo značenje:

1. Samac je osoba koja nema obitelji i živi bez članova svoje obitelji.

2. Obitelj čine bračni drugovi, djeca i drugi srodnici koji zajedno
žive.

3. Samohranim roditeljem smatra se roditelj koji nije u braku i ne živi
u izvanbračnoj zajednici, a sam skrbi za svoju djecu.

4. Udomiteljstvo je oblik skrbi izvan vlastite obitelji kojim se korisniku
osigurava stanovanje, prehrana, čuvanje, odgoj, briga o zdravlju i obrazovanju
i njegove druge potrebe.

5. Korisnik je osoba koja ostvaruje prava iz socijalne skrbi.

(2) Odredbe ovoga Zakona koje se odnose na bračnu zajednicu primjenjuju
se i na izvanbračnu zajednicu.

Članak 3.

(1) Socijalna skrb je djelatnost od posebnog interesa za Republiku Hrvatsku
kojom se osigurava i ostvaruje pomoć za podmirenje osnovnih životnih potreba
socijalno ugroženih, nemoćnih i drugih osoba koje one same ili uz pomoć
članova obitelji ne mogu zadovoljiti zbog nepovoljnih osobnih, gospodarskih,
socijalnih i drugih okolnosti.

(2) Radi sprječavanja, ublažavanja i otklanjanja uzroka i stanja socijalne
ugroženosti socijalnom skrbi pruža se potpora obitelji, posebice djeci
i drugim osobama koje ne mogu brinuti same o sebi.

(3) Predškolske, školske i zdravstvene ustanove, policija, pravosudna
i druga državna tijela, pravne i fizičke osobe koje su po posebnim zakonima
određeni za brigu o obitelji, djeci i drugim osobama koje se ne mogu brinuti
same o sebi, radi zaštite njihovih interesa dužne su surađivati s ustanovama
socijalne skrbi.

Članak 4.

(1) Svatko je dužan brinuti se za zadovoljavanje svojih životnih potreba
i potreba osoba koje je po zakonu ili po drugoj pravnoj osnovi dužan uzdržavati.

(2) Svatko je svojim radom, prihodima i imovinom dužan pridonositi sprječavanju,
otklanjanju ili ublažavanju vlastite socijalne ugroženosti, kao i socijalne
ugroženosti članova svoje obitelji, posebice djece i drugih članova obitelji
koje se ne mogu sami o sebi brinuti.

Članak 5.

(1) Ministarstvo nadležno za poslove socijalne skrbi ustrojava, usklađuje
i nadzire djelatnost socijalne skrbi.

(2) Sredstva za obavljanje djelatnosti i ostvarivanje prava socijalne
skrbi utvrđena ovim Zakonom osigurava Republika Hrvatska, općina, grad
i Grad Zagreb.

Članak 6.

Djelatnost socijalne skrbi za čije obavljanje sredstva osigurava Republika
Hrvatska obavljaju centri za socijalnu skrb i druge ustanove koje osniva
Republika Hrvatska, a može je obavljati i općina, grad i Grad Zagreb pod
uvjetima i na način propisan ovim Zakonom.

Članak 7.

(1) Općina, grad i Grad Zagreb obvezni su u svom proračunu za potrebe
socijalne skrbi osiguravati sredstva u visini od najmanje 5% svojih prihoda
s kojima prvenstveno osiguravaju pomoć za podmirenje troškova stanovanja
utvrđenu člankom 34. ovoga Zakona.

(2) Općina, grad i Grad Zagreb mogu osim za pomoć iz stavka 1. ovoga
članka osigurati sredstva za ostvarivanje prava utvrđenih ovim Zakonom
u većem opsegu te za pružanje i drugih vrsta pomoći.

(3) Općina, grad i Grad Zagreb utvrđuju vrste pomoći iz stavka 2. ovoga
članka te propisuju uvjete i način njihova ostvarivanja.

Članak 8.

Općina, grad i Grad Zagreb posebno će poticati dobrosusjedsku pomoć,
dobrovoljni rad i druge oblike dobročinstava.

Članak 9.

(1) Vjerska zajednica, trgovačko društvo, udruga i druga domaća i strana
pravna i fizička osoba mogu sredstvima koja osiguraju za tu namjenu pružati
novčanu i drugu pomoć osobama za koje ocjenjuju da im je pomoć potrebna
te obavljati djelatnost socijalne skrbi prema ovom Zakonu.

(2) U svrhu iz stavka 1. ovoga članka mogu se osnivati zaklade i fundacije.

II. KORISNICI SOCIJALNE SKRBI

Članak 10.

(1) Korisnik socijalne skrbi je samac ili obitelj koji nemaju dovoljno
sredstava za podmirenje osnovnih životnih potreba, a nisu u mogućnosti
ostvariti ih svojim radom ili prihodom od imovine ili iz drugih izvora.

(2) Korisnik socijalne skrbi je i:

1. tjelesno ili mentalno oštećeno ili psihički bolesno dijete te dijete
prema kojem je ili bi trebala biti primijenjena mjera obiteljsko ili kaznenopravne
zaštite,

2. tjelesno ili mentalno oštećena ili bolesna odrasla osoba, starija,
nemoćna i druga osoba koja zbog trajnih promjena u zdravstvenom stanju
ne može udovoljiti osnovnim životnim potrebama,

3. druga osoba koja je u nevolji zbog poremećenih odnosa u obitelji,
ovisnosti o alkoholu, drogama ili drugim opojnim sredstvima ili zbog drugih
oblika društveno neprihvatljivog ponašanja i drugih uzroka.

(3) Korisnik socijalne skrbi iz stavka 2. ovoga članka može biti samac,
član obitelji ili obitelj u cjelini.

Članak 11.

(1) Prava socijalne skrbi utvrđena ovim Zakonom osiguravaju se hrvatskim
državljanima i osobama bez državljanstva koje imaju trajno nastanjenje
u Republici Hrvatskoj.

(2) Stranim državljanima s trajnim nastanjenjem u Republici Hrvatskoj
osiguravaju se ona prava iz socijalne skrbi koja su u odnosu na njih utvrđena
ovim Zakonom i međunarodnim ugovorima.

(3) Osoba koja nije obuhvaćena stavkom 1. i 2. ovoga članka može privremeno
ostvariti prava socijalne skrbi pod uvjetima propisanim ovim Zakonom, ako
to zahtijevaju životne okolnosti u kojima se našla.

(4) Prava iz socijalne skrbi ne mogu se prenositi na drugu osobu niti
nasljeđivati.

III. PRAVA U SUSTAVU SOCIJALNE SKRBI

Članak 12.

Prema ovom Zakonu i na temelju njega donesenim propisima samac ili obitelj
imaju pravo na: savjetovanje, pomaganje u prevladavanju posebnih teškoća,
pomoć za uzdržavanje, pomoć za podmirenje troškova stanovanja, jednokratnu
pomoć, doplatak za pomoć i njegu, pomoć i njegu u kući, osobnu invalidninu,
osposobljavanje za samostalan život i rad, skrb izvan vlastite obitelji
i druge pomoći.

***1. Savjetovanje***

Članak 13.

(1) Savjetovanje je sustavna i programirana pomoć kojoj je svrha uspješnije
prevladavanje nedaća i teškoća, stvaranje uvjeta za očuvanje i razvoj osobnih
mogućnosti te odgovornog odnosa pojedinca prema samom sebi, obitelji i
društvu.

(2) Ostvarivanje prava na savjetovanje za korisnika je besplatno.

***2. Pomaganje u prevladavanju posebnih teškoća***

Članak 14.

(1) Pomaganje u prevladavanju posebnih teškoća pruža se samcu ili obitelji
radi svladavanja nedaća i teškoća u svezi s bolešću, starošću, smrću člana
obitelji, problemima u odgoju djece, invalidnošću, uključivanjem u svakodnevni
život nakon duljeg boravka u odgojnoj ustanovi ili duljeg liječenja te
u drugim nepovoljnim okolnostima ili kriznim stanjima.

(2) Pomaganje iz stavka 1. ovoga članka odnosi se na vođenje kućanstva,
raspolaganje novcem, organiziranje učenja djeteta, nabavu odjeće, uključivanje
u javne kuhinje, klubove, pronalaženje posla, rješavanje problema stanovanja,
smještaja u predškolske ustanove i drugo.

(3) Pomaganje iz stavka 1. ovoga članka uključuje pravnu i drugu pomoć
u svezi sa sklapanjem, odnosno raskidom ugovora o doživotnom uzdržavanju
i drugim pravnim poslovima kojima se pojedincu i obitelji osigurava zadovoljavanje
životnih potreba.

(4) Pomaganje u prevladavanju posebnih teškoća u pravilu se pruža u
korisnikovu domu.

(5) Radi prevladavanja komunikacijskih poteškoća, gluhe osobe imaju,
u svezi sa sklapanjem pravnih poslova i u postupcima pred državnim tijelima
pravo na tumača.

(6) Pomaganje u prevladavanju posebnih teškoća za korisnika je besplatno.

***3. Pomoć za uzdržavanje***

Članak 15.

(1) Pravo na pomoć za uzdržavanje može ostvariti samac ili obitelj koji
nemaju sredstava za uzdržavanje u visini utvrđenoj u članku 16. ovoga Zakona,
a nisu ih u mogućnosti ostvariti svojim radom ili prihodima od imovine
ili na drugi način.

(2) Pomoć za uzdržavanje ostvaruje se u novcu ili u naravi.

Članak 16.

(1) Osnovicu na temelju koje se utvrđuje visina pomoći za uzdržavanje
određuje Vlada Republike Hrvatske.

(2) Visina pomoći za uzdržavanje utvrđuje se u postotku od osnovice
iz stavka 1. ovoga članka i iznosi za:

1. samca 100% osnovice,

2. obitelj za:

- odraslu osobu 80% osnovice,

- dijete do 7 godina 80% osnovice,

- dijete od 7 do 15 godina 90% osnovice,

- dijete od 15 do 18 godina 100% osnovice.

(3) Iznosi utvrđeni prema stavku 2. ovoga članka povećavaju se ako je
korisnik:

- potpuno radno nesposobna odrasla
osoba koja živi sama za 50% osnovice,

- potpuno radno nesposobna odrasla
osoba koja živi u obitelji za 30% osnovice,

- trudnica nakon 12 tjedana trudnoće i
rodilja do 2 mjeseca nakon poroda za 50% osnovice,

- dijete samohranog roditelja za 25% osnovice.

Članak 17.

Centar za socijalnu skrb može odrediti odraslu osobu koja predstavlja
obitelj radi ostvarivanja prava utvrđenih ovim Zakonom.

Članak 18.

Visina pomoći za uzdržavanje utvrđuje se kao razlika između iznosa sredstava
za uzdržavanje utvrđenih prema članku 16. ovoga Zakona i iznosa prosječnoga
mjesečnoga prihoda samca ili obitelji ostvarenog u tri mjeseca koja prethode
mjesecu u kojem je podnesen zahtjev za ostvarivanje pomoći za uzdržavanje,
odnosno pokrenut postupak po službenoj dužnosti.

Članak 19.

Ako samac ili obitelj u vrijeme donošenja prvostupanjske odluke o ostvarivanju
prava na pomoć za uzdržavanje ostvaruje za 10% viši ili niži mjesečni prihod
od iznosa utvrđenog prema članku 18. ovog Zakona, visina pomoći izračunava
se na temelju tog prihoda.

Članak 20.

(1) Prihodima u smislu članka 18. i 19. ovoga Zakona smatraju se sva
financijska i materijalna sredstva koja samac ili obitelj ostvari po osnovi
rada, mirovine, prihoda od imovine ili na neki drugi način.

(2) U prihode iz stavka 1. ovoga članka ne uračunava se pomoć za podmirenje
troškova stanovanja, novčana naknada za tjelesno oštećenje, doplatak za
pomoć i njegu, ortopedski dodatak, osobna invalidnina, a iznos prihoda
umanjuje se za iznos koji na temelju propisa o obiteljskim odnosima član
obitelji plaća za uzdržavanje osobe koja nije član te obitelji.

Članak 21.

Pravo na pomoć za uzdržavanje nema samac niti član obitelji koji:

- može sam sebe uzdržavati,

- ne želi tražiti uzdržavanje od osobe koja ga je dužna uzdržavati na
temelju propisa o obiteljskim odnosima, osim ako centar za socijalnu skrb
utvrdi da zakonski obveznik uzdržavanja nije u mogućnosti davati uzdržavanje,

- ne želi ostvariti uzdržavanje na temelju sklopljenog ugovora o doživotnom
uzdržavanju, a nije pokrenuo postupak za raskid tog ugovora,

- može osigurati uzdržavanje po drugoj osnovi.

Članak 22.

(1) Smatra se da u smislu članka 21. ovoga Zakona osoba može sama sebe
uzdržavati ako prihode može ostvariti prodajom imovine ili davanjem u zakup
ili najam imovine koja ne služi njoj ni članovima njezine obitelji za podmirenje
osnovnih životnih potreba.

(2) Iznimno od stavka 1. ovoga članka, imovina djeteta može se izuzeti
od opterećenja ili otuđenja, o čemu odlučuje centar za socijalnu skrb.

Članak 23.

Smatra se da u smislu članka 21. ovoga Zakona osoba može sama sebe uzdržavati
ako je uredno prijavljena kod službe za zapošljavanje te odbije ponuđeno
zaposlenje neovisno o stručnoj spremi, odnosno ako ima prilike makar privremenim,
sezonskim, povremenim i sličnim poslovima ostvariti sredstva za podmirenje
osnovnih životnih potreba ili ostvariti druge prihode.

Članak 24.

Odredbe iz članka 23. ovoga Zakona ne odnose se na:

- potpuno radno nesposobnu osobu,

- dijete od 15. do navršene 18. godine života, odnosno do završetka
redovnog školovanja,

- trudnicu nakon 12 tjedana trudnoće i rodilju do dva mjeseca nakon
poroda, te roditelja koji čuva i odgaja dijete do godinu dana života, blizance
do tri godine života ili troje i više djece do 10 godina života, ili teže
tjelesno ili mentalno oštećeno ili psihički bolesno dijete pod roditeljskom
skrbi.

Članak 25.

Potpuno nesposobnim za rad u smislu ovoga Zakona smatra se:

- osoba starija od 65 godina,

- dijete do navršene 15. godine života,

- osoba čija je nesposobnost za rad utvrđena prema općim propisima,
ako ovim Zakonom nije drukčije određeno.

Članak 26.

Samac ili obitelj koji su ostvarili sredstva prodajom imovine ili su
darovali svoju imovinu nemaju pravo na pomoć za uzdržavanje za razdoblje
za koje iznos pomoći odgovara visini osnovice za plaćanje poreza na promet
nekretnina.

Članak 27.

(1) Pomoć za uzdržavanje iz članka 15. ovoga Zakona može se odobriti
i u obliku zajma.

(2) Pomoć za uzdržavanje u obliku zajma može se odobriti samcu ili obitelji
koji ima u vlasništvu nekretnine i drugu imovinu ili pravo, ali ih ne može
trenutačno prodati ili na drugi način od toga ostvariti prihod ili drugu
korist ili nije u mogućnosti ostvariti kakvu tražbinu ili je zbog izvanrednih
okolnosti ostao bez svojih redovitih prihoda.

(3) Uvjete i način za ostvarivanje prava iz stavka 1. ovoga članka propisat
će ministar nadležan za poslove socijalne skrbi.

Članak 28.

Pomoć za uzdržavanje može se odobriti u cijelosti ili djelomično kao
pomoć u naravi kad centar za socijalnu skrb utvrdi da je to povoljnije
za korisnika ili da se pomoć u novcu ne koristi ili postoji velika vjerojatnost
da se neće koristiti za podmirenje osnovnih životnih potreba.

Članak 29.

Pomoć za uzdržavanje isplaćuje se mjesečno, a pravo se ostvaruje od
dana podnošenja zahtjeva, odnosno pokretanja postupka po službenoj dužnosti.

Članak 30.

Korisnik koji prima pomoć za uzdržavanje dužan je davati točne podatke
o svim svojim redovitim i drugim prihodima, nekretninama ili drugoj imovini,
te mora omogućiti centru za socijalnu skrb uvid u svoje prihode i imovno
stanje.

Članak 31.

(1) Samac ili odrasla osoba koja predstavlja obitelj, a ostvaruje pomoć
za uzdržavanje dužan je u roku od osam dana prijaviti centru za socijalnu
skrb svaku promjenu koja utječe na ostvarivanje ili na visinu pomoći za
uzdržavanje, a korisnik pomoći za uzdržavanje koji ostvaruje prihod dužan
je svaki mjesec dostaviti dokaze o visini ostvarenog prihoda.

(2) Centar za socijalnu skrb donijet će, na osnovi prijave korisnika
pomoći za uzdržavanje ili na osnovi podataka prikupljenih po službenoj
dužnosti, novu odluku ako to zahtijevaju promijenjene okolnosti o kojima
ovisi ostvarivanje i visina pomoći za uzdržavanje.

(3) Ako je utvrđena nova osnovica iz članka 16. ovoga Zakona o promjeni
iznosa pomoći, korisnik se izvješćuje putem isplatnice, a rješenjem ako
korisnik to traži.

Članak 32.

Pomoć za uzdržavanje neće se isplaćivati samcu ili članu obitelji koji
se nalazi na vojnoj obvezi, na izdržavanju kazne zatvora duljem od 30 dana,
na bolničkom liječenju duljem od 2 mjeseca, osobi koja je smještena u udomiteljsku
obitelj ili u dom socijalne skrbi kao i osobi kojoj je u svezi sa školovanjem
u cijelosti osigurano besplatno stanovanje, prehrana, odjeća, obuća i drugo.

Članak 33.

Centar za socijalnu skrb donijet će rješenje kojim se ukida pravo na
pomoć za uzdržavanje samcu ili obitelji ako praćenjem materijalnih i drugih
socijalnih prilika ocijeni da su te prilike znatno povoljnije od onih koje
se mogu osigurati sredstvima predviđenim u članku 16. ovoga Zakona.

***4. Pomoć za podmirenje troškova stanovanja***

Članak 34.

Troškovi stanovanja, u smislu ovoga Zakona, su troškovi utvrđeni ugovorom
o najmu stana u kojem živi samac ili obitelj, a odnose se na najamninu,
troškove koji se plaćaju u svezi sa stanovanjem i održavanjem stana, osim
zaštićene najamnine koju najmoprimac koristi po posebnim propisima.

Članak 35.

Pomoć za podmirenje troškova stanovanja može se odobriti samcu ili obitelji,
ako mjesečni prihod samca ili obitelji u posljednja tri mjeseca prije mjeseca
u kojem je podnesen zahtjev, odnosno pokrenut postupak po službenoj dužnosti,
ne prelazi visinu sredstava za uzdržavanje utvrđenih prema članku 16. stavku
2. i 3. ovoga Zakona.

Članak 36.

(1) Pomoć za podmirenje troškova stanovanja može se odobriti samcu ili
obitelji koje u najmu ne koriste stan koji je po svojim obilježjima iznad
obilježja potrebnih za zadovoljavanje osnovnih stambenih potreba samca
ili obitelji.

(2) Mjerila o obilježjima stana potrebnog za zadovoljavanje osnovnih
stambenih potreba samca ili obitelji u smislu stavka 1. ovoga članka propisat
će ministar nadležan za poslove socijalne skrbi.

Članak 37.

Pomoć za podmirenje troškova stanovanja nema samac ni obitelj, ako samac
ili član obitelji ima u vlasništvu ili suvlasništvu kuću, kuću za odmor
ili stan.

Članak 38.

(1) Pomoć za podmirenje troškova stanovanja odobrava se u visini najma
s tim da pomoć samcu ili obitelji ne može biti veća od iznosa polovice
sredstava potrebnih za uzdržavanje samca ili obitelji utvrđenih prema članku
16. stavku 2. i 3. ovoga Zakona.

(2) Iznimno, pravo iz stavka 1. ovoga članka može se odobriti i do iznosa
sredstava iz članka 16. ovoga Zakona ako se po ocjeni centra za socijalnu
skrb samo na taj način može izbjeći odvajanje djece od roditelja.

Članak 39.

Odredbe članka 17., 19., 20., 21., 22., 23., 24., 25., 26., 28., 29.,
30., 31., 32. i 33. ovoga Zakona na odgovarajući se način primjenjuju kod
ostvarivanja prava na pomoć za podmirenje troškova stanovanja, kao i kod
ostvarivanja drugih prava na temelju ovoga Zakona.

***5. Jednokratna pomoć***

Članak 40.

Jednokratna pomoć može se odobriti samcu ili obitelji koji, zbog trenutačnih
okolnosti (npr. rođenja djeteta, bolesti ili smrti člana obitelji, elementarnih
nepogoda ili drugih nevolja), prema ocjeni centra za socijalnu skrb, nisu
u mogućnosti djelomično ili u cijelosti zadovoljiti osnovne životne potrebe.

Članak 41.

(1) Jednokratna pomoć odobrava se u novcu ili u naravi.

(2) Jednokratna pomoć odobrava se u naravi u slučaju iz članka 28. ovoga
Zakona.

Članak 42.

(1) Jednokratna pomoć može se odobriti do iznosa koji podmiruje potrebu.

(2) Ako za podmirenje potrebe iz stavka 1. ovoga članka treba osigurati
iznos veći od trostrukog iznosa osnovice iz članka 16. stavka 1. ovoga
Zakona, centar za socijalnu skrb dužan je pribaviti prethodnu suglasnost
ministarstva nadležnog za poslove socijalne skrbi.

***6. Doplatak za pomoć i njegu***

Članak 43.

(1) Doplatak za pomoć i njegu može se odobriti osobi:

- kojoj je zbog tjelesnog ili mentalnog oštećenja ili trajnih promjena
u zdravstvenom stanju ili zbog starosti prijeko potrebna stalna pomoć i
njega druge osobe, jer sama ne može udovoljavati osnovnim životnim potrebama,

- ako doplatak za pomoć i njegu ne može ostvariti po drugoj osnovi,

- ako prihod po članu obitelji ne prelazi iznos od 200% osnovice iz
članka 16. stavka 1. ovoga Zakona, odnosno ako prihod samca ne prelazi
iznos od 250% osnovice iz članka 16. stavka 1. ovoga Zakona u prethodna
tri mjeseca prije mjeseca u kojem je podnesen zahtjev, odnosno pokrenut
postupak po službenoj dužnosti.

(2) Doplatak za tuđu pomoć i njegu, pod uvjetima iz stavka 1. ovoga
članka odobrit će se i osobi kojoj je zbog privremenih promjena u zdravstvenom
stanju ili tjelesnog oštećenja, prijeko potrebna stalna pomoć i njega druge
osobe.

Članak 44.

Iznimno od članka 43. ovoga Zakona osoba potpuno lišena poslovne sposobnosti
ili teže tjelesno ili mentalno oštećena osoba ima pravo na doplatak za
pomoć i njegu iako je prihod po članu obitelji, odnosno prihod samca veći
od prihoda utvrđenog u članku 43. ovoga Zakona.

Članak 45.

Doplatak za pomoć i njegu odobrava se u punom ili u smanjenom iznosu,
ovisno o tome postoji li prijeka potreba pomoći i njege druge osobe u punom
ili smanjenom opsegu.

Članak 46.

(1) Prijeka potreba stalne pomoći i njege druge osobe u punom opsegu
postoji kada osoba zbog trajnih promjena u zdravstvenom stanju ne može
sama udovoljiti osnovnim životnim zahtjevima jer se ne može, ni uz pomoć
ortopedskih pomagala samostalno kretati u stanu i izvan stana, uzimati
hranu, oblačiti se i svlačiti, održavati osobnu higijenu, kao ni obavljati
druge osnovne fiziološke potrebe.

(2) Prijeka potreba stalne pomoći i njege druge osobe u smanjenom opsegu
postoji kada osoba zbog trajnih promjena u zdravstvenom stanju ne može
potpuno udovoljiti osnovnim životnim zahtjevima, jer se ne može samostalno
kretati izvan stana radi nabave osnovnih životnih potrepština i korištenja
zdravstvene zaštite.

(3) Prijeka potreba privremene pomoći i njege u punom ili smanjenom
opsegu postoji i kada osoba zbog privremenih promjena u zdravstvenom stanju
ili tjelesnog oštećenja ne može udovoljiti osnovnim životnim zahtjevima
iz stavka 1. ili 2. ovoga članka.

Članak 47.

Visina doplatka za pomoć i njegu iznosi:

- u punom iznosu 100% od osnovice iz članka 16. stavka 1. ovoga Zakona

- u smanjenom iznosu 70% od osnovice iz članka 16. stavka 1. ovoga Zakona.

Članak 48.

Osoba kojoj je osiguran stalni ili tjedni smještaj ne može ostvariti
pravo na doplatak za pomoć i njegu.

Članak 49.

Osoba čiji je roditelj ostvario pravo na rad s polovicom punog radnog
vremena po posebnim propisima može ostvariti pravo na doplatak za pomoć
i njegu u smanjenom iznosu.

***7. Pomoć i njega u kući***

Članak 50.

(1) Pomoć i njegu u kući može se odobriti osobi kojoj je zbog tjelesnog
ili mentalnog oštećenja ili trajnih promjena u zdravstvenom stanju ili
starosti prijeko potrebna pomoć i njega druge osobe:

- koja nema mogućnosti da joj pomoć i njegu osiguraju roditelj, bračni
drug i djeca,

- koja nema mogućnosti da pomoć i njegu osigura na temelju ugovora o
doživotnom uzdržavanju,

- ako prihod po članu obitelji ne prelazi iznos od 300% osnovice iz
članka 16. stavka 1. ovoga Zakona,

- ako joj je na području njenog prebivališta, pod uvjetima i na način
propisan ovim Zakonom, moguće osigurati takvu pomoć.

(2) Pomoć i njega u kući, pod uvjetima iz stavka 1. ovoga članka odobrit
će se i osobi kojoj je zbog privremenih promjena u zdravstvenom stanju
ili tjelesnog oštećenja, prijeko potrebna pomoć i njega druge osobe.

Članak 51.

Pomoć i njega u kući može obuhvatiti:

- organiziranje prehrane (nabava i dostava gotovih obroka u kuću, odnosno
nabava živežnih namirnica, pomoć u pripremanju obroka, pranje posuđa i
dr.),

- obavljanje kućnih poslova (pospremanje stana, donošenje vode, ogrjeva
i slično, organiziranje pranja i glačanja rublja, nabava lijekova i drugih
potrepština),

- održavanje osobne higijene (pomoć u oblačenju i svlačenju, u kupanju
i obavljanju drugih higijenskih potreba),

- zadovoljavanje drugih svakodnevnih potreba.

Članak 52.

Korisniku kojem je odobren doplatak za pomoć i njegu iznimno se može
osigurati i pomoć i njega za zadovoljenje pojedine potrebe iz članka 51.
ovoga Zakona koju mu ne mogu pružiti članovi obitelji.

Članak 53.

(1) Pravo na pomoć i njegu u kući nema dijete čiji roditelj koristi
pravo na skraćeno radno vrijeme za njegu tog djeteta, a dijete koristi
poludnevni smještaj u predškolskoj, školskoj ili zdravstvenoj ustanovi
ili domu socijalne skrbi.

(2) Pravo na pomoć i njegu u kući nema dijete čiji roditelj koristi
porodni dopust ili dopust do sedme godine života djeteta radi njege teže
tjelesno ili mentalno oštećenog djeteta.

Članak 54.

Pomoć i njegu u kući pruža ustanova socijalne skrbi, a može i vjerska
zajednica, trgovačko društvo, udruga i druga domaća i strana pravna i fizička
osoba s kojom centar za socijalnu skrb sklopi ugovor.

***8. Osobna invalidnina***

Članak 55.

Pravo na osobnu invalidninu ima teže tjelesno ili mentalno oštećena
osoba ili osoba s trajnim promjenama u zdravstvenom stanju, a čije je oštećenje
ili bolest nastala prije navršene 18. godine života, ako osobnu invalidninu
ne ostvaruje po drugoj osnovi.

Članak 56.

(1) Osobna invalidnina iznosi mjesečno 250% osnovice iz članka 16. stavka
1. ovoga Zakona za osobu koja nema vlastitog prihoda.

(2) Ako korisnik ostvaruje prihod po bilo kojoj osnovi, osobna invalidnina
utvrđuje se kao razlika između iznosa iz stavka 1. ovoga članka i prosječnog
prihoda ostvarenog u prethodna tri mjeseca prije podnošenja zahtjeva.

(3) U prihod iz stavka 2. ovoga članka ne uračunava se pomoć za uzdržavanje
ostvarena na temelju ovoga Zakona ni dječji doplatak.

Članak 57.

Korisnik koji ostvaruje pravo na osobnu invalidninu ne može istodobno
ostvariti pravo na doplatak za pomoć i njegu.

Članak 58.

(1) Ako roditelji osobe koja ostvaruje pravo na osobnu invalidninu koriste:
porodni dopust, dopust do sedme godine djetetova života po posebnim propisima,
pravo na rad s polovicom punog radnog vremena radi njege teže tjelesno
ili mentalno oštećenoga djeteta, a dijete dnevno boravi u predškolskoj,
školskoj ili zdravstvenoj ustanovi ili domu socijalne skrbi, osobna se
invalidnina isplaćuje u iznosu od 125% osnovice iz članka 16. stavka 1.
ovoga Zakona.

(2) Ako osoba iz članka 55. ovoga Zakona koristi stalni ili tjedni smještaj
izvan vlastite obitelji ne može ostvariti pravo na osobnu invalidninu.

Članak 59.

Vrstu i stupanj tjelesnog ili mentalnog oštećenja, trajnu promjenu u
zdravstvenom stanju odnosno radnu sposobnost iz članka 25., 43., 50., 55.
i 60. ovoga Zakona propisat će ministar nadležan za poslove socijalne skrbi
uz suglasnost ministra nadležnog za poslove zdravstva.

***9. Osposobljavanje za samostalan život i rad***

Članak 60.

Pravo na osposobljavanje za samostalan život i rad ima tjelesno ili
mentalno oštećena ili psihički bolesna osoba pod uvjetima i na način određen
propisom ministra nadležnog za poslove socijalne skrbi.

***10. Skrb izvan vlastite obitelji***

Članak 61.

Skrb izvan vlastite obitelji obuhvaća sve oblike smještaja ili boravka
u udomiteljskoj obitelji, u domovima socijalne skrbi, kao i one oblike
smještaja ili boravka koje pruža vjerska zajednica, trgovačko društvo,
udruga i druga domaća i strana pravna i fizička osoba, kojima se korisniku
osigurava stanovanje, prehrana, čuvanje, briga o zdravlju, odgoj i obrazovanje,
psihosocijalna rehabilitacija, njega i druge potrebe.

Članak 62.

Socijalna skrb izvan vlastite obitelji ostvaruje se kao:

- stalan smještaj,

- tjedni smještaj,

- privremeni smještaj,

- cjelodnevni boravak i

- poludnevni boravak.

Članak 63.

U sklopu stalnog smještaja osigurava se tijekom duljeg vremenskog razdoblja
zadovoljavanje životnih potreba kao što su: stanovanje, prehrana, odijevanje,
održavanje osobne higijene, briga o zdravlju, čuvanje, odgoj i obrazovanje,
njega, radne aktivnosti, psihosocijalna rehabilitacija i korištenje slobodnog
vremena.

Članak 64.

U sklopu tjelesnog smještaja osigurava se tijekom radnih dana zadovoljavanje
životnih potreba kao što su: stanovanje, prehrana, održavanje osobne higijene,
briga o zdravlju, čuvanje, odgoj i obrazovanje, njega, radne aktivnosti,
psihosocijalna rehabilitacija, korištenje slobodnog vremena i organiziranje
prijevoza.

Članak 65.

(1) U sklopu cjelodnevnog boravka osigurava se zadovoljavanje životnih
potreba: boravak i prehrana, održavanje osobne higijene, briga o zdravlju,
čuvanje, odgoj i obrazovanje, njega, radne aktivnosti, psihosocijalna rehabilitacija,
korištenje slobodnog vremena, organiziranje prijevoza i druge potrebe.

(2) U sklopu poludnevnog boravka osiguravaju se usluge iz stavka 1.
ovoga članka.

Članak 66.

U sklopu doma socijalne skrbi može se organizirati i djelatnost školstva
po posebnim uvjetima i programu koji propisuje ministarstvo nadležno za
poslove prosvjete i športa.

Članak 67.

U sklopu privremenog smještaja osigurava se: privremeni boravak, prehrana,
hitna medicinska pomoć, nabava prijeko potrebne odjeće i obuće, troškovi
prijevoza u mjesto prebivališta u vlastitu ili udomiteljsku obitelj, dom
socijalne skrbi ili drugu ustanovu.

Članak 68.

(1) Skrb izvan vlastite obitelji osigurava se djeci bez roditelja, djeci
koju roditelji zanemaruju ili zlorabe svoje roditeljske dužnosti, te djeci
i mlađim punoljetnicima s poremećajima u ponašanju.

(2) Ako to interesi djeteta zahtijevaju, skrb izvan vlastite obitelji
osigurava se djetetu čiji roditelji zbog bolesti, neriješenog stambenog
pitanja ili drugih životnih nedaća nisu u mogućnosti privremeno brinuti
o djetetu.

Članak 69.

Skrb izvan vlastite obitelji osigurava se trudnici 3 mjeseca prije poroda
ili roditelju s djetetom do 6 mjeseci, a iznimno ako je to u interesu djeteta
do godine dana života djeteta koji nema stana, odnosno nema osiguran smještaj
ili zbog poremećenih odnosa u obitelji ne može ostati s djetetom u obiteljskom
domu.

Članak 70.

Skrb izvan vlastite obitelji osigurava se tjelesno i mentalno oštećenoj
osobi kad je to najsvrhovitije radi njihova čuvanja i odgoja, školovanja,
osposobljavanja ili psihosocijalne rehabilitacije (poticanja grafo-motorike,
poticanja perceptivno-motoričke sposobnosti, poticanja kognitivnog razvoja,
stimulacije ostatka vida, kretanja u prostoru, auditivnog treninga, služenja
Brajevim pismom, neverbalne komunikacije i razvoja aktivnosti samoposluživanja),
i to u obliku i na način koji odgovara njihovoj dobi, vrsti i stupnju njihova
tjelesnog i mentalnog oštećenja.

Članak 71.

Skrb izvan vlastite obitelji osigurava se psihički bolesnoj osobi, osobi
ovisnoj o alkoholu, drogi ili drugim opojnim sredstvima, kojoj nije potreban
smještaj u bolnici, a skrb joj se ne može pružiti u vlastitoj obitelji.

Članak 72.

(1) Skrb izvan vlastite obitelji osigurava se odrasloj i starijoj osobi
kojoj je zbog trajnih promjena u zdravstvenom stanju i nemoći prijeko potrebna
stalna pomoć i njega druge osobe.

(2) Skrb izvan vlastite obitelji iz stavka 1. ovoga članka neće se osigurati
osobi kojoj pomoć i njegu mogu pružiti članovi obitelji ili se pomoć i
njega može osigurati na drugi način.

(3) Skrb izvan vlastite obitelji osigurat će se, iznimno, osobi nesposobnoj
za rad koja se nalazi u posebno teškim životnim prilikama koje se ne mogu
otkloniti na drugi način.

Članak 73.

Centar za socijalnu skrb odlučuje o izboru doma socijalne skrbi, odnosno
podružnice doma za stalni smještaj osobe iz članka 72. ovoga Zakona ovisno
o psihičkim i tjelesnim sposobnostima korisnika, njegovim materijalnim
mogućnostima, kulturnim navikama, prirodnom okruženju i drugim prilikama
u kojima je korisnik živio prije smještaja, popunjenosti doma socijalne
skrbi i vrstama usluga koje on pruža.

Članak 74.

(1) Djetetu koje se zatekne u skitnji bez nadzora roditelja ili drugih
odraslih osoba, kao i odrasloj osobi koja se zatekne izvan mjesta prebivališta
ili stalnog boravišta, a nije u stanju brinuti se o sebi ili ga je zatekla
druga nedaća, osigurava se privremena skrb izvan vlastite obitelji dok
se ne ostvari povratak u vlastitu ili udomiteljsku obitelj, dom socijalne
skrbi ili se njegov smještaj osigura na drugi način.

(2) Privremeni smještaj pod uvjetima iz stavka 1. ovoga članka može
se osigurati i stranom državljaninu, kao i osobi bez državljanstva, koja
nema prebivalište u Republici Hrvatskoj.

Članak 75.

(1) Korisnici iz članka 68. do 72. ovoga Zakona ostvaruju skrb izvan
vlastite obitelji na temelju rješenja centra za socijalnu skrb, osim u
hitnim slučajevima.

(2) Ako je korisnik iz stavka 1. ovoga članka smješten zbog hitnosti,
centar za socijalnu skrb dužan je donijeti rješenje o smještaju u roku
8 dana.

(3) Odrasla osoba iz članka 70. i 72. ovoga Zakona ostvaruje smještaj
u dom čiji osnivač nije Republika Hrvatska na temelju ugovora o smještaju.

(4) Iznimno od stavka 3. ovoga članka odrasla osoba iz članka 72. ovoga
Zakona može se smjestiti u dom socijalne skrbi čiji osnivač nije Republika
Hrvatska i rješenjem centra za socijalnu skrb pod uvjetima i na način propisan
ovim Zakonom.

Članak 76.

Skrb izvan vlastite obitelji može se pružiti na zahtjev ili uz pristanak
korisnika ili njegovog zakonskog zastupnika, ako posebnim propisom nije
drukčije određeno.

Članak 77.

Centar za socijalnu skrb dužan je pratiti prilike u kojima živi korisnik
smješten izvan vlastite obitelji i u tu svrhu ga je dužan obići najmanje
jedanput u šest mjeseci.

***11. Druge pomoći***

Članak 78.

Centar za socijalnu skrb može odobriti: pomoć u prehrani, pomoć za odjeću
i obuću, pomoć za osobne potrebe korisnika stalnog smještaja, podmirenje
pogrebnih troškova, podmirenje troškova ogrjeva, a pod uvjetom i na način
uređen propisom ministra nadležnog za poslove socijalne skrbi.

IV. USTANOVE SOCIJALNE SKRBI

Članak 79.

Ustanove socijalne skrbi su:

1. centar za socijalnu skrb,

2. dom socijalne skrbi,

3. centar za pomoć i njegu.

Članak 80.

(1) Ustanove socijalne skrbi upisuju se u sudski registar i u upisnik
ustanova socijalne skrbi koji vodi ministarstvo nadležno za poslove socijalne
skrbi.

(2) Sadržaj upisnika ustanova socijalne skrbi propisat će ministar nadležan
za poslove socijalne skrbi.

(3) Na ustanove socijalne skrbi primjenjuju se odredbe Zakona o ustanovama,
ako ovim Zakonom nije drukčije određeno.

***1. Centar za socijalnu skrb***

Članak 81.

(1) Centar za socijalnu skrb je javna ustanova.

(2) Centar za socijalnu skrb osniva Republika Hrvatska rješenjem ministarstva
nadležnog za poslove socijalne skrbi.

(3) Centar za socijalnu skrb osniva se za područje jedne ili više općina
ili gradova na području iste županije, odnosno Grada Zagreba.

(4) Centar za socijalnu skrb može imati jednu ili više podružnica.

Članak 82.

(1) Centar za socijalnu skrb na temelju javnih ovlasti:

1. rješava u prvom stupnju o pravima iz socijalne skrbi, obiteljskopravne
i kaznenopravne zaštite i drugim pravima u skladu s posebnim zakonom,

2. provodi ovrhu svojih rješenja,

3. vodi propisane očevidnike,

4. izdaje uvjerenja i druge potvrde,

5. daje podatke o obiteljskim prilikama te mišljenja i prijedloge u
sudskim postupcima koji se odnose na obiteljskopravnu i kaznenopravnu zaštitu,

6. sudjeluje kao stranka ili umješač pred sudom i drugim državnim tijelima
kada se radi o zaštiti osobnih interesa djece i drugih članova obitelji
koji se ne mogu brinuti sami o sebi ni o svojim pravima i interesima,

7. obavlja nadzor nad udomiteljskim obiteljima.

(2) Centar za socijalnu skrb na temelju javnih ovlasti može obavljati
i poslove zbrinjavanja djece odbjegle iz obitelji ili ustanove, provoditi
odgojne mjere nad djecom s poremećajima u ponašanju izvan vlastite obitelji
ili s boravkom u obitelji, te pružati pomoć i njegu u kući.

(3) Osim javnih ovlasti iz stavka 1. i 2. ovoga članka centar za socijalnu
skrb obavlja i druge stručne poslove:

1. potiče, organizira i provodi aktivnosti sa svrhom sprječavanja i
suzbijanja socijalnih, obiteljskih i osobnih problema,

2. obavlja stručnoanalitičke poslove,

3. potiče i razvija samopomoć, dobrosusjedsku pomoć, dobrovoljni rad,
dobrotvorne i druge djelatnosti,

4. obavlja poslove savjetovališta za probleme braka i obitelji, odgoja
djece, posvojenja, sudjeluje u suzbijanju ovisnosti o alkoholu, drogama
ili drugim opojnim sredstvima,

5. predlaže mjere unapređenja politike socijalne skrbi,

6. predlaže, potiče i usklađuje druge aktivnosti u području socijalne
skrbi na lokalnoj razini,

7. obavlja druge poslove utvrđene zakonom i statutom centra za socijalnu
skrb.

Članak 83.

U županiji u kojoj je osnovano više centara za socijalnu skrb može se
odrediti da u postupcima koji se odnose na brak i odnose u braku, roditeljsku
skrb, skrbništvo, posvojenje, poslove savjetovališta, stručnoanalitičke
i druge poslove obavlja jedan od centara za socijalnu skrb, kojeg propisom
određuje ministar nadležan za poslove socijalne skrbi.

Članak 84.

(1) Centar za socijalnu skrb započet će s radom kada se na temelju rješenja
iz članka 81. ovoga Zakona upiše u sudski registar i upisnik ustanova socijalne
skrbi.

(2) Uvjete glede prostora, opreme i broja potrebnih stručnih i drugih
djelatnika centra za socijalnu skrb i podružnice propisat će ministar nadležan
za poslove socijalne skrbi.

Članak 85.

(1) Centrom za socijalnu skrb upravlja i vodi ravnatelj.

(2) Ravnatelj ima ovlasti određene zakonom, rješenjem o osnivanju, odnosno
statutom centra.

(3) Ravnatelja centra za socijalnu skrb imenuje ministar nadležan za
poslove socijalne skrbi na temelju javnog natječaja.

(4) Za ravnatelja centra za socijalnu skrb može biti imenovan hrvatski
državljanin koji ima visoku stručnu spremu, najmanje pet godina radnog
iskustva na stručnim poslovima u djelatnosti socijalne skrbi i položen
stručni ispit.

(5) Mandat ravnatelja centra za socijalnu skrb traje četiri godine,
a ista osoba može se ponovno imenovati za ravnatelja.

(6) Ravnatelja centra za socijalnu skrb razrješuje ministar nadležan
za poslove socijalne skrbi pod uvjetima i na način utvrđenim Zakonom o
ustanovama, te ako je:

- pravomoćno osuđen za kazneno djelo protiv života i tijela, protiv
slobode i prava čovjeka i građanina, protiv dostojanstva osobe i morala,
protiv braka, obitelji i mladeži, protiv službene dužnosti i javnih ovlasti
te za kaznena djela protiv Republike Hrvatske,

- na bilo koji način onemogućavao ostvarivanje prava iz djelokruga centra
za socijalnu skrb.

Članak 86.

(1) Centar za socijalnu skrb ima stručno vijeće.

(2) Stručno vijeće čine svi stručni djelatnici centra za socijalnu skrb.

(3) Ako centar za socijalnu skrb i njegova podružnica imaju više od
20 stručnih djelatnika stručno vijeće čine predstojnik podružnice i voditelji
drugih ustrojbenih jedinica.

(4) Stručno vijeće raspravlja i ravnatelju daje mišljenje i prijedloge
o:

- stručnim pitanjima koja se odnose na utvrđenu djelatnost u sklopu
nadležnosti utvrđenih zakonom i drugim propisima,

- ustroju centra za socijalnu skrb i podružnice,

- najsloženijim stručnim pitanjima vezanim za ostvarivanje prava i drugih
djelatnosti centra za socijalnu skrb u pojedinim slučajevima,

- potrebi dodatnog stručnog usavršavanja,

- drugim pitanjima utvrđenim statutom centra za socijalnu skrb.

Članak 87.

(1) Centar za socijalnu skrb ima statut kojim se uređuje ustroj centra
za socijalnu skrb, tijela, njihova nadležnost i način odlučivanja, te druga
pitanja važna za obavljanje djelatnosti.

(2) Statut centra za socijalnu skrb donosi ravnatelj uz prethodnu suglasnost
ministarstva nadležnog za poslove socijalne skrbi.

Članak 88.

(1) Podružnicu centra za socijalnu skrb vodi predstojnik.

(2) Predstojnik podružnice ima ovlasti u skladu sa djelatnošću podružnice,
koje su određene rješenjem o osnivanju i statutom centra za socijalnu skrb.

Članak 89.

Predstojnika podružnice imenuje i razrješava ravnatelj centra za socijalnu
skrb uz prethodnu suglasnost ministarstva nadležnog za poslove socijalne
skrbi.

Članak 90.

(1) Za predstojnika podružnice može biti imenovan hrvatski državljanin
s visokom stručnom spremom i najmanje tri godine radnog iskustva na stručnim
poslovima u djelatnosti socijalne skrbi s položenim stručnim ispitom.

(2) Iznimno od stavka 1. ovoga članka za predstojnika podružnice koja
je osnovana za područje na kojem živi manje od 20.000 stanovnika, može
biti imenovana osoba koja ima višu stručnu spremu, najmanje pet godina
radnog iskustva na stručnim poslovima u djelatnosti socijalne skrbi s položenim
stručnim ispitom.

Članak 91.

U obavljanju djelatnosti iz članka 82. ovoga Zakona centar za socijalnu
skrb i podružnica surađuje s vjerskim zajednicama, humanitarnim organizacijama,
udrugama te drugim domaćim i stranim pravnim i fizičkim osobama koje obavljaju
djelatnost socijalne skrbi.

Članak 92.

(1) Centar za socijalnu skrb i podružnica dužni su na propisani način
voditi evidenciju i dokumentaciju o korisniku i o obavljanju djelatnosti
iz članka 82. ovoga Zakona, te o tome dostavljati izvješća ministarstvu
nadležnom za poslove socijalne skrbi.

(2) Sadržaj i način vođenja evidencije i dokumentacije, te način i rokove
za dostavu izvješća iz stavka 1. ovoga članka propisuje ministar nadležan
za poslove socijalne skrbi.

***2. Dom socijalne skrbi***

Članak 93.

(1) Dom socijalne skrbi je javna ustanova, a osniva se za obavljanje
skrbi izvan vlastite obitelji, i to kao:

a) dom za djecu (za djecu bez roditelja ili koju roditelji zanemaruju
ili zlorabe svoje roditeljske dužnosti, ili je to iz drugih razloga u djetetovu
interesu, za djecu s poremećajima u ponašanju, tjelesno, mentalno ili višestruko
oštećenu ili psihički bolesnu djecu, te djecu ovisnike o drogama ili drugim
opojnim sredstvima),

b) dom za odrasle osobe (za tjelesno, mentalno ili višestruko oštećene
ili psihički bolesne odrasle osobe, ovisnike o alkoholu, drogama ili drugim
opojnim sredstvima, te starije i nemoćne osobe).

(2) Vrstu doma za djecu i doma za odrasle osobe, njihovu djelatnost,
kao i uvjete glede prostora, opreme, stručnih i drugih djelatnika doma
propisat će ministar nadležan za poslove socijalne skrbi.

Članak 94.

Domovi socijalne skrbi osnivaju se u skladu s potrebama koje za određeno
područje utvrdi ministarstvo nadležno za poslove socijalne skrbi.

Članak 95.

(1) Dom socijalne skrbi može osnovati Republika Hrvatska rješenjem ministarstva
nadležnog za poslove socijalne skrbi.

(2) Rješenjem o osnivanju doma iz stavka 1. ovoga članka utvrdit će
se sadržaj rada i djelatnost doma.

Članak 96.

(1) Općina, grad i Grad Zagreb te vjerska zajednica, trgovačko društvo,
udruga i druga domaća i strana pravna i fizička osoba može osnovati dom
socijalne skrbi pod uvjetima i na način predviđenim Zakonom o ustanovama
i ovim Zakonom.

(2) Osobe iz stavka 1. ovoga članka dužne su prije osnivanja doma socijalne
skrbi zatražiti odobrenje ministarstva nadležnog za poslove socijalne skrbi.

(3) Ministarstvo nadležno za poslove socijalne skrbi može na temelju
javnog natječaja dati koncesiju osobama iz stavka 1. ovoga članka da djelatnost
obavljaju u objektu u vlasništvu Republike Hrvatske.

Članak 97.

(1) Ministarstvo nadležno za poslove socijalne skrbi na zahtjev osoba
iz stavka 1. članka 96. ovoga Zakona, rješenjem utvrđuje da je odluka o
osnivanju te drugi opći akti doma u skladu s ovim Zakonom i posebnim propisima,
a posebice da su ispunjeni propisani uvjeti glede prostora, opreme, stručnih
i drugih djelatnika, te zdravstveni i ekološki uvjeti.

(2) Rješenje iz stavka 1. ovoga članka donosi se na temelju nalaza povjerenstva
kojeg u tu svrhu imenuje ministar nadležan za poslove socijalne skrbi.

(3) Rješenje iz stavka 1. ovoga članka ministar nadležan za poslove
socijalne skrbi dužan je donijeti u roku od 30 dana od dana podnošenja
zahtjeva.

(4) Protiv rješenja iz stavka 1. ovoga članka nije dopuštena žalba,
ali se može voditi upravni spor.

(5) Dom socijalne skrbi može početi s radom po pribavljenom konačnom
rješenju iz stavka 1. ovoga članka i nakon upisa u sudski registar i upisnik
ustanova socijalne skrbi.

Članak 98.

(1) Osobe iz članka 96. ovoga Zakona, dužne su najmanje 6 mjeseci prije
donošenja odluke o prestanku rada doma, o tome izvijestiti ministarstvo
nadležno za poslove socijalne skrbi i korisnike, odnosno njihove zakonske
zastupnike.

(2) U roku iz stavka 1. ovoga članka osnivač je dužan korisniku koji
je smješten na temelju ugovora, sporazumno s njim odnosno njegovim zakonskim
zastupnikom osigurati drugi primjereni smještaj.

(3) Ako je korisnik smješten u dom na temelju rješenja centra za socijalnu
skrb osnivač je, u suradnji s centrom za socijalnu skrb, korisnikom, odnosno
njegovim zakonskim zastupnikom dužan u roku iz stavka 1. ovoga članka korisniku
osigurati drugi primjereni smještaj.

(4) Ako je po isteku roka iz stavka 1. ovoga članka u domu socijalne
skrbi još uvijek smješteno više od 10 korisnika objekt i opremu preuzima,
bez naknade osnivaču, ministarstvo nadležno za poslove socijalne skrbi
koje će skrbiti o korisnicima dok se njihov smještaj ne riješi na drugi
način, a najdulje do 6 mjeseci.

(5) Ministarstvo nadležno za poslove socijalne skrbi može svojom odlukom
odrediti da poslove skrbi o korisnicima iz stavka 4. ovoga članka obavlja
odgovarajuća ustanova socijalne skrbi čiji osnivač je Republika Hrvatska.

Članak 99.

(1) Domom socijalne skrbi upravlja upravno vijeće.

(2) Upravno vijeće čine tri predstavnika osnivača, jedan stručni djelatnik
zaposlenih u domu i jedan korisnik doma, odnosno njegov roditelj ili skrbnik.

(3) Način imenovanja, odnosno izbora članova, trajanje mandata i nadležnosti
upravnog vijeća utvrđuje se aktom o osnivanju odnosno statutom doma.

(4) Visinu naknade za rad članova upravnog vijeća doma, kojeg je osnivač
Republika Hrvatska, utvrđuje ministar nadležan za poslove socijalne skrbi.

Članak 100.

(1) Voditelj doma socijalne skrbi je ravnatelj.

(2) Ravnatelja doma na temelju javnog natječaja imenuje upravno vijeće.

(3) Ravnatelj doma kojeg je osnivač Republika Hrvatska, općina, grad
ili Grad Zagreb može biti hrvatski državljanin kojeg na temelju javnog
natječaja imenuje upravno vijeće uz prethodnu suglasnost ministarstva nadležnog
za poslove socijalne skrbi.

(4) Mandat ravnatelja traje četiri godine, a ista osoba može se ponovno
imenovati za ravnatelja.

(5) Ravnatelja iz stavka 2. ovoga članka razrješuje upravno vijeće,
a ravnatelja iz stavka 3. ovoga članka razrješuje upravno vijeće uz prethodnu
suglasnost ministra nadležnog za poslove socijalne skrbi pod uvjetima i
na način kako je utvrđeno zakonom, aktom o osnivanju ili statutom doma
socijalne skrbi.

(6) Ovlasti ravnatelja doma socijalne skrbi utvrdit će se aktom o osnivanju,
odnosno statutom doma.

Članak 101.

(1) Za ravnatelja doma socijalne skrbi može biti imenovana osoba koja
ima visoku stručnu spremu i najmanje tri godine radnog iskustva u djelatnosti
socijalne skrbi ili u drugoj društvenoj djelatnosti.

(2) Iznimno, za ravnatelja doma iz stavka 1. ovoga članka može biti
imenovana osoba koja ima višu stručnu spremu, najmanje pet godina radnog
iskustva u djelatnosti socijalne skrbi i najmanje trogodišnje iskustvo
u voditeljskim poslovima.

Članak 102.

(1) Dom socijalne skrbi ima stručno vijeće.

(2) Stručno vijeće čine svi stručni djelatnici doma socijalne skrbi.

(3) Stručno vijeće sudjeluje u utvrđivanju plana i programa rada doma
socijalne skrbi, prati njegovo ostvarivanje, raspravlja i odlučuje o stručnim
pitanjima rada, potiče i promiče stručni rad te obavlja i druge stručne
poslove utvrđene zakonom, aktom o osnivanju i statutom doma socijalne skrbi.

Članak 103.

(1) Dom socijalne skrbi ima statut kojim se uređuje ustroj doma, tijela,
njihova nadležnost i način odlučivanja, te druga pitanja od značenja za
obavljanje djelatnosti i poslovanje doma.

(2) Statut doma socijalne skrbi donosi upravno vijeće, uz suglasnost
s osnivačem.

Članak 104.

(1) Dom socijalne skrbi dužan je na propisani način voditi evidenciju
i dokumentaciju o korisniku, vrstama usluga i drugim pitanjima važnim za
rad doma i o tome dostavljati izvješće ministarstvu nadležnom za poslove
socijalne skrbi.

(2) Propis o vođenju evidencije i dokumentacije, te način i rokove za
dostavu izvješća iz stavka 1. ovoga članka donosi ministar nadležan za
poslove socijalne skrbi.

Članak 105.

(1) Općina, grad i Grad Zagreb, vjerska zajednica, trgovačko društvo,
udruga i druga domaća i strana pravna osoba koja pruža skrb izvan vlastite
obitelji iz članka 63. ovoga Zakona za najviše 20 korisnika pod uvjetima
i na način uređen ovim Zakonom i propisom ministra nadležnog za poslove
socijalne skrbi može obavljati ovu djelatnost i bez osnivanja doma.

(2) Za pružanje skrbi iz stavka 1. ovoga članka odobrenje daje ministarstvo
nadležno za poslove socijalne skrbi.

***3. Centar za pomoć i njegu***

Članak 106.

Centar za pomoć i njegu je ustanova koja se osniva za pružanje svih
ili pojedinih usluga navedenih u članku 51. ovoga Zakona.

Članak 107.

Centar za pomoć i njegu može osnovati općina, grad i Grad Zagreb, vjerska
zajednica, trgovačko društvo, udruga i druga domaća i strana pravna i fizička
osoba.

Članak 108.

(1) Centar za pomoć i njegu može se osnovati ako su ispunjeni uvjeti
glede prostora, opreme, stručnih i drugih djelatnika i drugi uvjeti utvrđeni
zakonom.

(2) Uvjete glede prostora, opreme, stručnih i drugih djelatnika propisuje
ministar nadležan za poslove socijalne skrbi.

Članak 109.

(1) Županijski ured za rad, zdravstvo i socijalnu skrb rješenjem utvrđuje
da su ispunjeni propisani uvjeti glede prostora, opreme, stručnih i drugih
djelatnika za osnivanje centra za pomoć i njegu.

(2) Rješenje iz stavka 1. ovoga članka županijski ured za rad, zdravstvo
i socijalnu skrb dužan je donijeti u roku od 30 dana od dana podnošenja
zahtjeva.

(3) Protiv rješenja iz stavka 1. ovoga članka podnositelj zahtjeva ima
pravo podnijeti žalbu ministarstvu nadležnom za poslove socijalne skrbi
u roku od 8 dana.

(4) Centar za pomoć i njegu može početi s radom po pribavljenom konačnom
rješenju iz stavka 1. ovoga članka i nakon upisa u sudski registar i upisnik
ustanova socijalne skrbi.

Članak 110.

(1) Centrom za pomoć i njegu upravlja i vodi ravnatelj.

(2) Ravnatelj centra za pomoć i njegu kojeg je osnivač Republika Hrvatska,
općina, grad ili Grad Zagreb može biti hrvatski državljanin kojeg, na temelju
javnog natječaja, imenuje osnivač.

(3) Ovlasti ravnatelja centra za pomoć i njegu utvrdit će se aktom o
osnivanju i statutom centra.

Članak 111.

(1) Centar za pomoć i njegu ima statut kojim se uređuje ustroj centra,
tijela centra, njihova nadležnost i način odlučivanja, te druga pitanja
od značenja za obavljanje djelatnosti i poslovanja centra.

(2) Statut centra za pomoć i njegu, u suglasnosti s osnivačem, donosi
ravnatelj.

Članak 112.

(1) Centar za pomoć i njegu dužan je na propisani način voditi evidenciju
i dokumentaciju o korisniku, vrstama usluga i drugim pitanjima važnim za
rad centra i o tome donositi izvješća ministarstvu nadležnom za poslove
socijalne skrbi.

(2) Propis o vođenju evidencije i dokumentacije te način i rokove za
dostavu izvješća iz stavka 1. ovoga članka donosi ministar nadležan za
poslove socijalne skrbi.

Članak 113.

(1) Ako općina, grad i Grad Zagreb, vjerska zajednica, trgovačko društvo,
udruga i druga domaća i strana pravna i fizička osoba pruža skrb centra
za pomoć i njegu iz članka 106. ovoga Zakona za najviše 30 korisnika pod
uvjetima i na način uređen ovim Zakonom i propisom ministra nadležnog za
poslove socijalne skrbi može obavljati ovu djelatnost i bez osnivanja centra
za pomoć i njegu.

(2) Za pružanje skrbi iz stavka 1. ovoga članka županijski ured za rad,
zdravstvo i socijalnu skrb daje odobrenje.

V. UDOMITELJSKA OBITELJ

Članak 114.

(1) Udomiteljska obitelj može biti obitelj koja ima stambene, socijalne
i druge uvjete koji omogućuju smještenoj osobi primjereno stanovanje, pravilnu
ishranu, učenje, odmor, zadovoljavanje drugih potreba i interesa i humano
se odnosi prema korisniku.

(2) U jednoj udomiteljskoj obitelji može biti smješteno najviše 10 osoba.

(3) Uvjete iz stavka 1. ovoga članka ocjenjuje centar za socijalnu skrb
prema mjestu prebivališta udomitelja.

Članak 115.

(1) Član udomiteljske obitelji koji preuzima brigu o smještenoj osobi
(u daljnjem tekstu: udomitelj) mora biti hrvatski državljanin, psihički
i tjelesno zdrav i imati sposobnosti potrebne za zaštitu, čuvanje, njegu,
odgoj i zadovoljavanje drugih potreba smještene osobe.

(2) Iznimno udomitelj može biti i strani državljanin ako je to od osobite
koristi za smještenu osobu uz prethodno odobrenje ministarstva nadležnog
za poslove socijalne skrbi.

(3) Centar za socijalnu skrb dužan je putem seminara ili pojedinačnim
radom upoznati udomitelja sa svojevrsnim potrebama i osobinama smještene
osobe te davati stručne upute kako skrbiti o smještenoj osobi.

(4) Udomitelj u čijoj obitelji je smješteno više od pet osoba može ostvariti
pravni položaj osobe koja samostalno obavlja socijalnu skrb kao profesionalnu
djelatnost, sukladno člancima 122. do 135. ovoga Zakona.

Članak 116.

Udomiteljska obitelj ne može biti obitelj:

- u kojoj je udomitelju ili drugom članu oduzeto pravo na roditeljsku
skrb,

- u kojoj su poremećeni obiteljski odnosi,

- u kojoj je udomitelj ili drugi član obitelji osoba društveno neprihvatljivog
ponašanja,

- u kojoj bi zbog mentalnog oštećenja ili bolesti udomitelja ili kojeg
člana obitelji bilo ugroženo zdravlje ili drugi interesi smještene osobe.

Članak 117.

(1) Osoba se smješta u udomiteljsku obitelj na području centra za socijalnu
skrb koji odlučuje o smještaju.

(2) Iznimno od stavka 1. ovoga članka, ako je to od osobite dobrobiti
za osobu, udomiteljska obitelj može biti i na području drugog centra za
socijalnu skrb.

(3) U slučaju iz stavka 2. ovoga članka centar za socijalnu skrb koji
odlučuje o smještaju dužan je surađivati s centrom za socijalnu skrb na
čijem području udomiteljska obitelj ima prebivalište.

(4) Ako se osoba smješta u udomiteljsku obitelj izvan njegova područja
prebivališta, odluka o smještaju, prestanku smještaja i o poduzimanju drugih
mjera dostavit će se centru za socijalnu skrb na čijem je području udomiteljska
obitelj.

Članak 118.

(1) Centar za socijalnu skrb sklapa ugovor s udomiteljem koji prestaje
donošenjem odluke o prestanku smještaja.

(2) Ugovorom iz stavka 1. ovoga članka pobliže će se utvrditi međusobni
odnosi između centra za socijalnu skrb i udomitelja, te obveze udomitelja,
te obveze udomitelja prema smještenoj osobi.

(3) Centar za socijalnu skrb, na čijem je području udomiteljska obitelj,
prati prilike u kojima smještena osoba živi.

(4) Udomitelj je dužan u izvršavanju svojih obveza postupati po uputama
centra za socijalnu skrb.

Članak 119.

(1) Udomitelj ima pravo na mjesečnu naknadu.

(2) Visinu naknade iz stavka 1. ovoga članka s obzirom na dob i potrebe
korisnika odlukom utvrđuje ministar nadležan za poslove socijalne skrbi.

(3) Naknada iz stavka 1. ovoga članka ne smatra se plaćom niti drugim
prihodom koji podliježe plaćanju poreza za udomitelje u čiju je obitelj
smješteno do pet osoba.

Članak 120.

Centar za socijalnu skrb koji je odlučio o smještaju maloljetne osobe
u udomiteljsku obitelj dužan je brinuti se da se ostvare uvjeti za što
brži povratak maloljetne osobe u vlastitu obitelj ili za njezino posvojenje
ako je to u najboljem interesu djeteta.

VI. SAMOSTALNO OBAVLJANJE SOCIJALNE SKRBI KAO PROFESIONALNE
DJELATNOSTI

Članak 121.

Samostalno obavljanje socijalne skrbi kao profesionalne djelatnosti
obuhvaća poslove savjetovališta i poslove pružanja pomoći i njege.

Članak 122.

(1) Poslove iz članka 121. ovoga Zakona može obavljati fizička osoba
ako:

- ima odgovarajuću stručnu spremu,

- ima poslovnu sposobnost,

- ima zdravstvenu sposobnost za obavljanje djelatnosti,

- nije u radnom odnosu,

- raspolaže odgovarajućim prostorom i opremom.

(2) Poslove iz članka 121. ovoga Zakona ne može obavljati osoba protiv
koje se vodi istražni ili kazneni postupak ili je pravomoćno osuđena za
kazneno djelo protiv života i tijela, protiv slobode i prava čovjeka i
građanina, protiv dostojanstva osobe i morala, protiv braka, obitelji i
mladeži, protiv imovine te kazneno djelo protiv Republike Hrvatske.

Članak 123.

(1) Zahtjev za obavljanje poslova socijalne skrbi iz članka 121. ovoga
Zakona podnosi se ministarstvu nadležnom za poslove socijalne skrbi, koje
rješenjem izdaje odobrenje za početak rada, nakon što utvrdi da su ispunjeni
uvjeti za rad propisani ovim Zakonom i provedbenim propisima.

(2) U slučaju proširenja djelokruga rada primjenjuje se stavak 1. ovoga
članka.

Članak 124.

(1) Fizička osoba koja samostalno kao profesionalnu djelatnost obavlja
poslove savjetovališta i poslove pružanja pomoći i njege dužna je o početku,
načinu i djelokrugu rada izvijestiti centar za socijalnu skrb na čijem
području djeluje.

(2) Osoba iz stavka 1. ovoga članka u svom nazivu ističe ime i prezime,
adresu nositelja djelatnosti i oznaku djelatnosti.

Članak 125.

(1) Ministarstvo nadležno za poslove socijalne skrbi vodi evidenciju
fizičkih osoba koje samostalno obavljaju profesionalnu djelatnost iz članka
121. ovoga Zakona kojima je odobrila rad.

(2) Sadržaj i način vođenja evidencije iz stavka 1. ovoga članka propisat
će ministar nadležan za poslove socijalne skrbi.

Članak 126.

(1) Stručne poslove u savjetovalištu može obavljati djelatnik visoke
stručne spreme društvenog usmjerenja koji ima najmanje tri godine radnog
iskustva na istim ili sličnim poslovima.

(2) Više osoba koje ispunjavaju uvjete iz stavka 1. ovoga članka mogu
osnovati zajedničko savjetovalište.

Članak 127.

Poslove pomoći i njege može obavljati fizička osoba koja ima najmanje
srednju stručnu spremu, a može uposliti do tri djelatnika.

Članak 128.

Fizička osoba koja samostalno obavlja socijalnu skrb kao profesionalnu
djelatnost dužna je:

- pružati usluge sukladno rješenju centra za socijalnu skrb,

- u obavljanju poslova socijalne skrbi iz članka 121. ovoga Zakona primjenjivati
metode stručnog rada, poštovati osobnost korisnika, njegovo dostojanstvo
i nepovredivost osobnog i obiteljskog života i čuvati profesionalnu tajnu,

- voditi evidenciju o pruženim uslugama,

- davati podatke o svojem radu na zahtjev ministarstva nadležnog za
poslove socijalne skrbi.

Članak 129.

Odobrenje za samostalno obavljanje socijalne skrbi kao profesionalne
djelatnosti prestaje:

1. odjavom,

2. po sili zakona i

3. rješenjem ministarstva nadležnog za poslove socijalne skrbi.

Članak 130.

(1) Odobrenje za samostalno obavljanje socijalne skrbi kao profesionalne
djelatnosti prestaje po sili zakona ako osoba koja ima odobrenje za rad:

1. umre,

2. izgubi potpuno ili djelomično poslovnu sposobnost,

3. zasnuje radni odnos s punim radnim vremenom,

4. bude pravomoćnom sudskom presudom osuđena za kazneno djelo koje predstavlja
zapreku za samostalno obavljanje socijalne skrbi kao profesionalne djelatnosti,
kao i kazneno djelo učinjeno u toj djelatnosti ili u svezi s tom djelatnošću,

5. izgubi opću ili posebnu zdravstvenu sposobnost za obavljanje poslova,

6. više od tri mjeseca ne podmiruje dospjele obvezne doprinose propisane
posebnim zakonima.

(2) Ministarstvo nadležno za poslove socijalne skrbi rješenjem utvrđuje
prestanak odobrenja za samostalno obavljanje socijalne skrbi kao profesionalne
djelatnosti.

Članak 131.

(1) Ministarstvo nadležno za poslove socijalne skrbi donosi rješenje
o prestanku odobrenja za samostalno obavljanje socijalne skrbi kao profesionalne
djelatnosti ako se nedostaci u obavljanju poslova utvrđeni inspekcijskim
nadzorom ne otklone u određenom roku.

(2) Rješenje o prestanku odobrenja za obavljanje poslova socijalne skrbi
tijelo iz stavka 1. ovoga članka može donijeti i u slučaju:

1. ako osoba kojoj je izdano odobrenje za obavljanje poslova ne obavlja
poslove osobno ili ako koristi rad drugih osoba suprotno odobrenju.

2. ako osoba kojoj je izdano odobrenje prestane s radom bez dopuštenja
ministarstva nadležnog za poslove socijalne skrbi.

3. ako i nakon upozorenja tijela koje obavlja inspekcijski nadzor ne
postupi u skladu sa člankom 128. ovoga Zakona.

Članak 132.

(1) Osobe koje samostalno obavljaju socijalnu skrb kao profesionalnu
djelatnost mogu privremeno obustaviti poslovanje zbog bolesti, vojne obveze
ili drugog opravdanog razloga.

(2) O privremenoj obustavi poslova mora se izvijestiti ministarstvo
nadležno za poslove socijalne skrbi te centar za socijalnu skrb na čijem
se području obavljaju ti poslovi.

Članak 133.

(1) Osobi koja samostalno obavlja socijalnu skrb kao profesionalnu djelatnost
ministarstvo nadležno za poslove socijalne skrbi može za područje pojedinog
centra za socijalnu skrb povjeriti obavljanje poslova iz članka 13. i 14.
ovog Zakona, a centar za socijalnu skrb druge poslove u skladu s posebnim
zakonom.

(2) Za obavljanje poslova iz stavka 1. ovoga članka ministarstvo nadležno
za poslove socijalne skrbi sklapa ugovor s osobom koja samostalno obavlja
socijalnu skrb kao profesionalnu djelatnost.

(3) Ministarstvo nadležno za poslove socijalne skrbi može ovlastiti
centar za socijalnu skrb za sklapanje ugovora iz stavka 2. ovoga članka.

Članak 134.

(1) Fizičke osobe koje samostalno obavljaju socijalnu skrb kao profesionalnu
djelatnost iz članka 121. ovoga Zakona mogu ostvariti prihode:

1. izravno naplatom od korisnika,

2. na temelju ugovora s ministarstvom nadležnim za poslove socijalne
skrbi, odnosno sa centrom za socijalnu skrb,

3. iz zaklada, fundacija i darovnica.

(2) Cijenu usluga za ugovorne poslove iz stavka 1. točke 2. ovoga članka
određuje ministarstvo nadležno za poslove socijalne skrbi.

Članak 135.

Ustanove socijalne skrbi te fizičke osobe koje samostalno obavljaju
socijalnu skrb kao profesionalnu djelatnost i u prostorijama u kojima vrše
ovu djelatnost u svezi s uvjetima korištenja komunalnih usluga i električne
energije izjednačene su s kućanstvima.

VII. NADLEŽNOST I POSTUPAK

Članak 136.

U rješavanju o pravima iz socijalne skrbi iz nadležnosti centra za socijalnu
skrb primjenjuju se odredbe Zakona o općem upravnom postupku, ako zakonom
nije drukčije određeno.

Članak 137.

(1) O pravima iz socijalne skrbi koja se ostvaruju na osnovi članka
7. ovoga Zakona rješava u prvom stupnju upravno tijelo općine, grada odnosno
Grada Zagreba.

(2) Općina, grad odnosno Grad Zagreb mogu poslove iz članka 7. ovoga
Zakona povjeriti centru za socijalnu skrb koji provodi postupak sukladno
članku 136. ovoga Zakona.

Članak 138.

(1) Ako centar za socijalnu skrb rješava o pravima koja utvrđuje i osigurava
općina, grad, odnosno Grad Zagreb, međusobna prava, obveze i odgovornost
centra za socijalnu skrb i općine, grada, odnosno Grada Zagreba utvrdit
će se ugovorom sklopljenim između nadležnog tijela općine, grada, odnosno
Grada Zagreba i centra za socijalnu skrb uz prethodnu suglasnost ministarstva
nadležnog za poslove socijalne skrbi.

(2) Centar za socijalnu skrb dužan je sklopiti ugovor s nadležnim tijelom
općine, grada, odnosno Grada Zagreba ako su osigurali u većem iznosu pomoć
koju osigurava Republika Hrvatska.

Članak 139.

(1) Za odlučivanje o ostvarivanju prava iz socijalne skrbi mjesno je
nadležan centar za socijalnu skrb osnovan na području na kojem stranka
ima prebivalište.

(2) Ako stranka nema utvrđeno prebivalište u Republici Hrvatskoj, mjesna
se nadležnost određuje prema mjestu uobičajenog boravišta stranke.

(3) Ako stranka nema mjesto uobičajenog boravišta, postupak za ostvarivanje
prava iz socijalne skrbi provodi centar za socijalnu skrb osnovan za područje
na kojem stranka ima privremeno prebivalište, odnosno na kojem se zatekne.

Članak 140.

(1) Mjesna se nadležnost centra za socijalnu skrb ne mijenja smještajem
osobe izvan vlastite obitelji.

(2) Ako se izmijene okolnosti na osnovi kojih je po ovom Zakonu bila
određena mjesna nadležnost centra za socijalnu skrb, postupak, s obzirom
na izmijenjene okolnosti nastavlja nadležni centar.

Članak 141.

(1) Mjesna se nadležnost centra za socijalnu skrb određuje prema prebivalištu
odnosno boravištu roditelja.

(2) Za dijete čiji roditelji žive odvojeno mjesna se nadležnost centra
za socijalnu skrb određuje prema prebivalištu, odnosno boravištu roditelja
kod kojega je dijete smješteno odlukom centra za socijalnu skrb ili suda.

(3) Do donošenja odluke iz stavka 2. ovoga članka mjesno je nadležan
centar za socijalnu skrb prema prebivalištu, odnosno boravištu roditelja
kod kojega dijete živi.

(4) Ako je roditeljima koji žive odvojeno oduzeto pravo na čuvanje i
odgoj djeteta ili je dijete povjereno na čuvanje i odgoj drugoj osobi ili
domu socijalne skrbi za dijete je mjesno nadležan centar za socijalnu skrb
prema prebivalištu, odnosno boravištu roditelja koji sam ili u većoj mjeri
izvršava ostale sadržaje roditeljske skrbi.

(5) Mjesna nadležnost centra za socijalnu skrb za dijete ne mijenja
se ako je roditeljima oduzeto roditeljsko pravo, osim u slučaju posvojenja.

Članak 142.

(1) Za odlučivanje o ostvarivanju socijalne skrbi osobe koja se zbog
elementarnih nepogoda ili sličnih razloga našla izvan mjesta svog prebivališta,
dok se ne ostvare uvjeti za njezin povratak, mjesno je nadležan centar
za socijalnu skrb na čijem se području osoba zatekla.

(2) Centar za socijalnu skrb iz stavka 1. ovoga članka mjesno je nadležan
i za ostvarivanje socijalne skrbi djeteta koje se zatekne bez nadzora roditelja
ili drugih odraslih osoba izvan mjesta svog prebivališta, kao i drugih
osoba koje nisu u stanju brinuti se o sebi, a zateknu se izvan svog prebivališta.

Članak 143.

(1) Ako nadležni centar za socijalnu skrb zbog izuzeća stručnih djelatnika
ili ravnatelja ne može postupati, obavijestit će o tome ministarstvo nadležno
za poslove socijalne skrbi, koje će odrediti da u tom slučaju postupa drugi
centar za socijalnu skrb.

(2) O izuzeću ravnatelja centra za socijalnu skrb, kao i o istodobnom
izuzeću ravnatelja i stručnih djelatnika u istom postupku odlučuje ministarstvo
nadležno za poslove socijalne skrbi.

Članak 144.

(1) O sukobu mjesne nadležnosti između centara za socijalnu skrb odlučuje
ministarstvo nadležno za poslove socijalne skrbi.

(2) Ako nastane sukob o mjesnoj nadležnosti, centar za socijalnu skrb
koji je započeo postupak dužan je obaviti radnje u postupku koje ne trpe
odgodu.

(3) O sukobu nadležnosti između centra za socijalnu skrb i općine, grada
i Grada Zagreba odlučuje Upravni sud Republike Hrvatske.

Članak 145.

(1) Postupak za ostvarivanje prava iz socijalne skrbi pokreće se na
zahtjev stranke, njezina bračnog druga, punoljetnog djeteta, roditelja,
skrbnika ili udomitelja.

(2) Centar za socijalnu skrb pokrenut će postupak po službenoj dužnosti
kad utvrdi ili sazna da je s obzirom na postojeće činjenično stanje radi
zaštite stranke potrebno pokrenuti postupak radi priznavanja prava.

(3) Pri pokretanju postupka po službenoj dužnosti centar za socijalnu
skrb uzima u obzir obavijesti drugih članova obitelji, građana, ustanova,
udruga, vjerskih zajednica, trgovačkih društava i upozorenja državnih i
drugih tijela.

Članak 146.

(1) Centar za socijalnu skrb dužan je tijekom postupka za ostvarivanje
prava iz sustava socijalne skrbi izraditi plan i utvrditi svrhu koja se
njime želi postići te poduzeti određene radnje da se osoba u nepovoljnom
stanju osposobi za brigu o sebi i članovima obitelji.

(2) Pri donošenju plana centar za socijalnu skrb surađuje s osobom koja
se obratila za pomoć i članovima njezine obitelji.

(3) Pri izboru prava iz socijalne skrbi centar za socijalnu skrb uzima
u obzir i odnose u obitelji, nastojeći da te odnose učvrsti i razvije u
pozitivnom smislu.

Članak 147.

(1) Ako je u postupku ostvarivanja prava iz socijalne skrbi potrebno
ocijeniti radnu sposobnost, odnosno postojanje trajnih ili privremenih
promjena u zdravstvenom stanju te vrstu i stupanj tjelesnog i mentalnog
oštećenja centar za socijalnu skrb zatražit će nalaz i mišljenje tijela
vještačenja.

(2) Ako se žalbom pobija prvostupanjsko rješenje o ostvarivanju prava
iz socijalne skrbi, a u svezi s nalazom i mišljenjem tijela vještačenja
u prvom stupnju, ministarstvo nadležno za poslove socijalne skrbi dužno
je prije donošenja rješenja o žalbi pribaviti nalaz i mišljenje tijela
vještačenja u drugom stupnju.

(3) Tijelo vještačenja iz stavka 1. i 2. ovoga članka osniva ministar
nadležan za poslove socijalne skrbi.

(4) Sastav i način rada tijela vještačenja iz stavka 3. ovoga članka,
sadržaj potrebne medicinske dokumentacije, sadržaj nalaza i mišljenja i
obrasce za postupanje tijela vještačenja propisat će ministar nadležan
za poslove socijalne skrbi uz suglasnost ministra zdravstva.

(5) Ako su radnu sposobnost, odnosno postojanje trajnih ili privremenih
promjena u zdravstvenom stanju te vrstu i stupanj tjelesnog i mentalnog
oštećenja prethodno utvrdila tijela vještačenja zdravstva, mirovinskog
i invalidskog osiguranja, obrazovanja, odnosno druga nadležna tijela vještačenja
prema posebnim propisima, riješit će se na temelju nalaza i mišljenja tih
tijela.

Članak 148.

(1) U ispitnom postupku potrebno je uzeti u obzir zdravstveno stanje,
odnosno tjelesne mogućnosti stranke, po potrebi neposredno pribavljati
potrebne isprave, te uzimati izjavu stranke ili održati usmenu raspravu
u domu stranke i na drugi način olakšati joj sudjelovanje u postupku.

(2) Centri za socijalnu skrb dužni su, ako to priroda slučaja zahtijeva,
međusobno surađivati, te dostavljati podatke o obiteljskim prilikama i
ostvarenim pravima samca ili članova obitelji, kao i o drugim bitnim činjenicama
i okolnostima.

Članak 149.

(1) Postupak za ostvarivanje prava iz socijalne skrbi je žuran.

(2) Centar za socijalnu skrb dužan je donijeti rješenje o zahtjevu i
dostaviti ga stranci u roku od 15 dana. Ako je potrebno provoditi posebni
ispitni postupak, centar je dužan donijeti rješenje u roku od mjesec dana
po primitku urednog zahtjeva, odnosno pokretanja postupka po službenoj
dužnosti.

Članak 150.

(1) Kad se radi o ostvarivanju socijalne skrbi, u iznimno žurnim slučajevima
kao što je poduzimanje mjera radi otklanjanja neposredne opasnosti za život
i zdravlje ljudi, posebice djece, odnosno radi podmirenja osnovnih životnih
potreba samca ili obitelji ili radi osiguravanja javnog mira i sigurnosti,
centar za socijalnu skrb može donijeti rješenje i usmeno i narediti izvršenje
rješenja bez odgode.

(2) U slučaju iz stavka 1. ovoga članka izdat će se rješenje u pisanom
obliku najkasnije u roku 8 dana od dana podnošenja zahtjeva.

Članak 151.

Troškove postupka u svezi s ostvarivanjem prava iz socijalne skrbi za
koja se sredstva osiguravaju u državnom proračunu snosi ministarstvo nadležno
za poslove socijalne skrbi.

Članak 152.

(1) Centar za socijalnu skrb provodi izvršenje svojih rješenja donesenih
na temelju ovoga Zakona.

(2) Izvršenje rješenja o smještaju može se odgoditi do osiguranja slobodnog
mjesta.

Članak 153.

Redoslijed prijama korisnika u dom socijalne skrbi utvrđuje se statutom
doma.

Članak 154.

Centar za socijalnu skrb preispitat će povremeno, a najmanje jedanput
godišnje, postojanje činjenica i okolnosti koje su bile odlučujuće za donošenje
rješenja o ostvarivanju prava na socijalnu skrb, i ako promijenjene okolnosti
o kojima ovisi ostvarivanje prava na socijalnu skrb to zahtijevaju, donijeti
novo rješenje.

Članak 155.

(1) Centar za socijalnu skrb rješava u prvom stupnju u području obiteljske
i kazneno pravne zaštite i drugim područjima na temelju posebnog zakona.

(2) Centar za socijalnu skrb primjenjuje u postupku iz stavka 1. ovoga
članka odredbe članaka od 139. do 152. ovoga Zakona i odredbe Zakona o
općem upravnom postupku ako zakonom nije drukčije određeno.

Članak 156.

(1) O žalbi protiv rješenja centra za socijalnu skrb odlučuje ministarstvo
nadležno za poslove socijalne skrbi.

(2) O žalbi protiv rješenja općinskog ili gradskog upravnog tijela odlučuje
nadležno upravno tijelo županije, a protiv rješenja upravnog tijela Grada
Zagreba ministarstvo nadležno za poslove socijalne skrbi.

(3) Žalba odgađa izvršenje prvostupanjskog rješenja, osim ako zakonom
nije drukčije određeno.

(4) Iznimno od stavka 3. ovoga članka žalba ne odgađa izvršenje rješenja
kojim je odobrena novčana pomoć.

VIII. STRUČNI DJELATNICI

Članak 157.

(1) Stručne poslove u centrima za socijalnu skrb obavljaju socijalni
radnik, pravnik, psiholog i defektolog, s položenim stručnim ispitom.

(2) Stručne poslove u centrima za socijalnu skrb obavljaju i drugi stručni
djelatnici odgovarajućeg usmjerenja i stupnja stručne spreme ovisno o djelatnostima
centra za socijalnu skrb.

(3) Stručni djelatnici centra za socijalnu skrb imaju iskaznicu kojom
se dokazuje njihovo službeno svojstvo, identitet i ovlasti.

(4) Sadržaj i oblik iskaznice iz stavka 3. ovoga članka propisat će
ministar nadležan za poslove socijalne skrbi.

Članak 158.

(1) Stručne poslove u domu socijalne skrbi obavljaju socijalni radnik,
psiholog, defektolog, pedagog, medicinska sestra i fizioterapeut, radni
terapeut, odgojitelj, s višom ili visokom stručnom spremom, s položenim
stručnim ispitom.

(2) Stručne poslove u domu socijalne skrbi obavljaju i drugi stručni
djelatnici odgovarajućeg usmjerenja i stručne spreme ovisno o djelatnostima
doma socijalne skrbi.

Članak 159.

(1) Stručni djelatnici moraju svoj rad obavljati sukladno pravilima
struke te poštivati osobnost korisnika, njegovo dostojanstvo i nepovredivost
njegova osobnog i obiteljskog života.

(2) Stručni djelatnici dužni su čuvati kao profesionalnu tajnu sve što
saznaju o osobnom i obiteljskom životu korisnika.

(3) Na čuvanje profesionalne tajne obvezni su i drugi djelatnici ustanova
socijalne skrbi.

(4) Povreda čuvanja profesionalne tajne teža je povreda obveza iz radnog
odnosa.

Članak 160.

(1) Stručni djelatnici obvezni su nakon završenog obrazovanja obaviti
vježbenički staž.

(2) Vježbenički je staž rad pod nadzorom stručnog voditelja (mentora)
kojim se stručni djelatnik osposobljava za samostalan rad.

(3) Vježbenički staž obavlja se u ustanovama socijalne skrbi.

(4) Dio vježbeničkog staža može se provesti i u državnim tijelima ili
pravnim osobama zdravstva, odgoja, obrazovanja, pravosuđa, kao i drugim
pravnim osobama koje obavljaju poslove socijalne skrbi.

Članak 161.

(1) Vježbenički staž za djelatnike s visokom i višom stručnom spremom
traje 20 mjeseci, a za djelatnike srednje stručne spreme 12 mjeseci.

(2) Vježbenički staž može se iz zdravstvenih ili drugih posebno opravdanih
razloga produljiti i nakon proteka roka iz stavka 1. ovoga članka.

Članak 162.

(1) Nakon isteka godine dana obavljenog vježbeničkog staža stručni djelatnici
stječu pravo polaganja stručnog ispita pred ispitnim povjerenstvom ministarstva
nadležnog za poslove socijalne skrbi.

(2) Ako vježbenik položi stručni ispit prije isteka roka iz stavka 1.
članka 162. ovoga Zakona može ostati u svojstvu vježbenika do isteka toga
roka.

(3) Uvjerenje o položenom stručnom ispitu izdaje povjerenstvo pred kojim
je ispit položen.

Članak 163.

Ministar nadležan za poslove socijalne skrbi propisat će:

- sadržaj i način provođenja vježbeničkog staža,

- uvjete koje moraju ispunjavati ustanove socijalne skrbi u kojima vježbenik
provodi vježbenički staž,

- uvjete koje mora ispunjavati stručni voditelj (mentor),

- sadržaj i način polaganja stručnog ispita,

- sadržaj i izgled uvjerenja o položenom stručnom ispitu.

Članak 164.

(1) Ugovor o radu sklapa se s vježbenikom na određeno vrijeme.

(2) Vježbenički staž može se obavljati i u obliku volontiranja.

(3) Ustanove socijalne skrbi obvezne su primati stručne djelatnike na
vježbenički staž prema mjerilima koje odredi ministar nadležan za poslove
socijalne skrbi.

(4) Pravo na polaganje stručnog ispita ima i stručni djelatnik koji
je vježbenički staž obavio kod pravne ili fizičke osobe koja obavlja poslove
socijalne skrbi.

Članak 165.

Stručni djelatnik koji je položio stručni ispit u odgovarajućoj stručnoj
spremi u drugoj djelatnosti, može se primiti na rad u ustanovu socijalne
skrbi bez obveze polaganja stručnog ispita ili uz obvezu polaganja posebnog
dijela stručnog ispita, o čemu odlučuju ministar nadležan za poslove socijalne
skrbi.

Članak 166.

(1) Na stručnog djelatnika koji u vrijeme zasnivanja radnog odnosa u
ustanovi socijalne skrbi ima u odgovarajućoj struci radni staž dulji od
vremena određenog za vježbenički staž ne primjenjuju se odredbe ovoga Zakona
koje se odnose na vježbenički staž, ali mora u roku godine dana od prijama
u radni odnos položiti stručni ispit.

(2) Oslobodit će se od obveze polaganja stručnog ispita stručnog djelatnika
koji ima znanstveno zvanje magistra ili doktora znanosti, položen pravosudni
ili ispit državnog službenika.

(3) Ministar nadležan za poslove socijalne skrbi može osloboditi stručnog
djelatnika obveze polaganja stručnog ispita ako u odgovarajućoj struci
ima najmanje 10 godina radnog staža, ako posebnim zakonom nije drukčije
određeno.

Članak 167.

(1) Stručni djelatnici imaju pravo i obvezu stručno se usavršavati radi
održavanja i unapređivanja obavljanja djelatnosti.

(2) Stručno usavršavanje iz stavka 1. ovoga članka može se provoditi
samo uz odobrenje ministarstva nadležnog za poslove socijalne skrbi, osim
ako se radi o poslijediplomskom znanstvenom ili stručnom studiju.

Članak 168.

(1) Rad stručnih djelatnika iz članaka 157. i 158. ovoga Zakona se ocjenjuje.

(2) Stručni djelatnici iz stavka 1. ovoga članka mogu napredovati u
struci i stjecati položajna zvanja mentora i savjetnika.

(3) Ocjenu iz stavka 1. ovoga članka donosi ravnatelj svake godine najkasnije
do 30. studenoga za prethodnih 12 mjeseci.

(4) Ocjena se donosi na temelju:

- uspješnosti u izvršavanju javnih ovlasti i drugih stručnih poslova,

- stručnog usavršavanja,

- sudjelovanja na stručnom skupu uz pisani prilog i

- objavljivanja stručnih radova.

(5) Ocjene su "ne zadovoljava", "zadovoljava", "uspješan" i "naročito
uspješan".

(6) O ocjeni ravnatelj donosi rješenje na koje stručni djelatnik ima
pravo prigovora stručnom vijeću ustanove u roku 8 dana od dana dostave
rješenja, a o kojem je stručno vijeće dužno odlučiti u roku od 15 dana
od dana primitka prigovora.

(7) Na prijedlog ravnatelja ministar nadležan za poslove socijalne skrbi
može stručnog djelatnika koji ima najmanje 6 godina radnog iskustva u djelatnosti
socijalne skrbi i 3 godine uzastopnu ocjenu "uspješan" ili "naročito uspješan"
unaprijediti u zvanje mentora.

(8) Na prijedlog ravnatelja ministar nadležan za poslove socijalne skrbi
može stručnog djelatnika koji ima najmanje 10 godina radnog iskustva i
zvanje mentora najmanje 3 godine, za koje vrijeme je ocijenjen "naročito
uspješan" unaprijediti u zvanje savjetnika.

IX. NADZOR

***1. Unutarnji nadzor***

Članak 169.

(1) Ustanove socijalne skrbi obvezne su provoditi unutarnji nadzor nad
radom svojih ustrojbenih jednica i djelatnika.

(2) Unutarnji nadzor provodi se na način propisan općim aktom ustanove.

***2. Upravni nadzor***

Članak 170.

Ministarstvo nadležno za poslove socijalne skrbi obavlja upravni nadzor
nad radom centra za socijalnu skrb.

Članak 171.

U obavljanju upravnog nadzora ministarstvo nadležno za poslove socijalne
skrbi može:

1. obustaviti od izvršenja statut ili drugi opći akt centra za socijalnu
skrb,

2. poništiti, ukinuti ili izmijeniti rješenje centra za socijalnu skrb,

3. raspraviti stanje u centru za socijalnu skrb i odrediti mjere koje
je centar dužan poduzeti radi izvršavanja poslova socijalne skrbi,

4. predložiti ravnatelju poduzimanje mjera za poboljšanje svrhovitosti,
djelotvornosti, ekonomičnosti i pravodobnosti obavljanja djelatnosti centra
za socijalnu skrb, te otklanjanja drugih nedostataka u radu,

5. izravno donijeti rješenje ili poduzeti mjeru nužnu za izvršenje zakona
ili drugog propisa ili zaštite korisnika, ako je to nadležni centar za
socijalnu skrb propustio učiniti u roku,

6. pokrenuti postupak utvrđivanja odgovornosti djelatnika centra za
socijalnu skrb, te pokrenuti postupak utvrđivanja odgovornosti ravnatelja
centra za socijalnu skrb, predstojnika podružnice i voditelja drugih ustrojbenih
jedinica, kao i pokrenuti postupak njihovih razrješenja,

7. podnijeti prijavu nadležnom tijelu za utvrđivanje kaznene ili prekršajne
odgovornosti djelatnika centra za socijalnu skrb.

Članak 172.

(1) O obavljenom upravnom nadzoru povjerenstvo, odnosno državni službenik
dužan je u roku 15 dana napisati izvješće koje sadrži prikaz utvrđenog
stanja, prijedlog mjera koje u određenom roku treba poduzeti radi otklanjanja
nedostataka, prijedlog za podnošenje prijave za kazneno djelo ili prekršaj,
prijedlog za pokretanje postupka utvrđivanja odgovornosti ravnatelja centra
za socijalnu skrb ili drugog djelatnika te prijedloge za poduzimanje drugih
potrebnih mjera.

(2) Izvješće o obavljenom upravnom nadzoru dostavit će se centru za
socijalnu skrb u roku 20 dana od dana obavljenog nadzora.

***3. Inspekcijski nadzor***

Članak 173.

(1) Ministarstvo nadležno za poslove socijalne skrbi provodi inspekcijski
nadzor nad primjenom i izvršavanjem zakona i drugih propisa, općih i pojedinačnih
akata u djelatnosti socijalne skrbi, kao i nadzor nad stručnim radom doma
socijalne skrbi, centra za pomoć i njegu i drugih pravnih i fizičkih osoba
koje obavljaju poslove socijalne skrbi.

(2) Zdravstveni i sanitarni inspekcijski nadzor nad radom doma socijalne
skrbi u dijelu koji se odnosi na zdravstvenu zaštitu i prehranu korisnika
obavlja zdravstvena i sanitarna inspekcija.

Članak 174.

Inspekcijski nadzor provode inspektori, viši inspektori i drugi državni
službenici ministarstva nadležnog za poslove socijalne skrbi ovlašteni
za provedbu inspekcijskog nadzora.

Članak 175.

(1) Za inspektora se može postaviti osoba koja pored zakonom utvrđenih
uvjeta za prijam u državnu službu ima visoku stručnu spremu, položen državni
stručni ispit i najmanje pet godina radnog staža nakon položenog državnog
stručnog ispita.

(2) Za višeg se inspektora može postaviti osoba koja pored zakonom utvrđenih
uvjeta za prijam u državnu službu ima visoku stručnu spremu, položen državni
stručni ispit i najmanje deset godina radnog staža nakon položenog državnog
stručnog ispita.

(3) Inspektore postavlja ministar nadležan za poslove socijalne skrbi.

Članak 176.

(1) Inspektor ima iskaznicu kojom se dokazuje njegovo službeno svojstvo,
identitet i ovlasti.

(2) Sadržaj i oblik iskaznice inspektora propisat će ministar nadležan
za poslove socijalne skrbi.

Članak 177.

(1) Inspektor koji provodi inspekcijski nadzor ima pravo u svako doba
bez prethodne najave i bez dopuštenja ravnatelja ili druge odgovorne osobe
ulaziti u prostorije i prostore ustanove socijalne skrbi i druge pravne
i fizičke osobe koja obavlja poslove socijalne skrbi.

(2) Inspektor iz stavka 1. ovoga članka obavještava ravnatelja ili drugu
odgovornu osobu o svom ulasku u ustanovu socijalne skrbi.

Članak 178.

(1) Prilikom provedbe inspekcijskog nadzora inspektor ima pravo pregledati
objekte i druge poslovne prostore, dokumentaciju, poslovne knjige, registre,
dokumente, isprave, saslušati korisnike, djelatnike i druge osobe, pregledati
isprave na temelju kojih se može utvrditi identitet osoba (osobna iskaznica,
putovnica i sl.) i obavljati druge radnje predviđene zakonom.

(2) Ravnatelj ili druga odgovorna osoba pravne osobe mora inspektoru
osigurati nesmetano obavljanje inspekcijskog nadzora i staviti mu na raspolaganje
sva sredstva i potrebnu dokumentaciju.

Članak 179.

(1) O izvršenom pregledu, utvrđenom stanju i poduzetim, odnosno naređenim
mjerama i radnjama, inspektor sastavlja zapisnik.

(2) U provedbi inspekcijskog nadzora inspektor je ovlašten rješenjem
narediti ove mjere:

1. otklanjanje utvrđenih nedostataka i nepravilnosti u određenom roku,

2. podnijeti prijavu nadležnom državnom tijelu zbog kaznenog djela,
odnosno izreći zakonom ili drugim propisom utvrđenu prekršajnu kaznu,

3. narediti dodatno stručno usavršavanje djelatnika za kojeg utvrdi
da mu nedostaje stručnost i naknadnu provjeru njegove osposobljenosti pred
ispitnim povjerenstvom.

(3) U rješenju kojim se naređuje provedba mjere ili radnje određuje
se i rok za njeno izvršenje.

(4) U slučaju da postoji neposredna opasnost za zdravlje ili život ljudi
inspektor će donijeti usmeno rješenje i odmah narediti njegovo izvršenje.
Usmeno se rješenje mora unijeti u zapisnik.

Članak 180.

(1) Protiv rješenja iz članka 179. ovoga Zakona može se u roku od osam
dana od dana dostave rješenja izjaviti žalba ministru nadležnom za poslove
socijalne skrbi.

(2) Žalba ne odgađa izvršenje rješenja.

Članak 181.

Inspektor u provedbi inspekcijskih poslova ima pravo i dužnost:

1. zabraniti domu socijalne skrbi, centru za pomoć i njegu, te drugoj
pravnoj i fizičkoj osobi koja obavlja djelatnost socijalne skrbi provođenje
mjera i radnji koje su suprotne zakonu ili provedbenim propisima,

2. podnijeti zahtjev za pokretanje prekršajnog postupka ako ocijeni
da je povrijeđen zakon ili drugi propis iz djelatnosti socijalne skrbi,
a ta povreda povlači odgovornost za prekršaj fizičke osobe, pravne osobe
i odgovorne osobe u pravnoj osobi,

3. podnijeti prijavu nadležnom državnom odvjetništvu, ako ocijeni da
je povrijeđen zakon ili drugi propis iz djelatnosti socijalne skrbi, a
ta povreda povlači odgovornost za kazneno djelo.

Članak 182.

(1) Inspektor podnosi izvješće o svom radu, uočenim problemima osiguranja
socijalne skrbi kod fizičkih i pravnih osoba čiji rad nadzire te prijedloge
mjera za poboljšanje skrbi ministru nadležnom za poslove socijalne skrbi.

(2) Inspektor je dužan bez odgađanja pisano izvijestiti ministra nadležnog
za poslove socijalne skrbi ako utvrdi da dom socijalne skrbi, centar za
pomoć i njegu ili druga fizička ili pravna osoba koja obavlja poslove socijalne
skrbi ne ispunjava propisane uvjete za rad, grubo postupa suprotno zakonu
ili drugom propisu ili teže ugrožava prava korisnika.

(3) Inspektor je dužan bez odgađanja u pisanom obliku izvijestiti ministra
nadležnog za poslove socijalne skrbi ako utvrdi da dom socijalne skrbi,
centar za pomoć i njegu ili druga fizička ili pravna osoba koja obavlja
poslove socijalne skrbi nije u roku otklonio nedostatke koje je naredio
rješenjem iz članka 179. ovoga Zakona.

Članak 183.

(1) Ministar nadležan za poslove socijalne skrbi može na temelju izvješća
inspektora iz članka 182. ovoga Zakona, donijeti rješenje o:

- zabrani rada doma socijalne skrbi, centra za pomoć i njegu te druge
pravne i fizičke osobe koja obavlja poslove socijalne skrbi, ako nije dobila
odobrenje iz članka 96., 97 i 216. ovoga Zakona ili više ne ispunjava uvjete
glede prostora, opreme i potrebnih stručnih djelatnika propisane ovim Zakonom,

- poduzimanju drugih mjera za koje je ovlašten ovim Zakonom i drugim
propisima.

(2) Protiv rješenja iz stavka 1. ovoga članka nije dopuštena žalba ali
se može pokrenuti upravni spor.

X. TROŠKOVI SMJEŠTAJA IZVAN VLASTITE OBITELJI

Članak 184.

(1) Dom socijalne skrbi za odrasle osobe i njegova podružnica razvrstava
se prema vrsti, opsegu i kvaliteti usluga koje pružaju pojedinim korisnicima,
broju i stručnosti djelatnika, broju, veličini, namjeni i kvaliteti prostorija,
uređaja i opreme i slično.

(2) Mjerila za razvrstavnaje doma iz stavka 1. ovoga članka donosi ministar
nadležan za poslove socijalne skrbi.

Članak 185.

(1) Rješenje o razvrstavanju doma i njegove podružnice iz članka 184.
ovoga Zakona donosi ministarstvo nadležno za poslove socijalne skrbi na
prijedlog stručnog povjerenstva koje imenuje ministar nadležan za poslove
socijalne skrbi.

(2) Protiv rješenja iz stavka 1. ovoga članka ne može se uložiti žalba,
ali se može voditi upravni spor.

Članak 186.

Cijenu usluga doma kojeg je osnivač Republika Hrvatska utvrđuje ministarstvo
nadležno za poslove socijalne skrbi ovisno o vrsti smještaja, pruženim
uslugama te kategoriji doma.

Članak 187.

Cijenu usluga skrbi izvan vlastite obitelji u domu socijalne skrbi kojeg
osnivač nije Republika Hrvatska utvrđuje vlasnik, odnosno osnivač.

Članak 188.

Cijenu usluga skrbi izvan vlastite obitelji za korisnika koji je rješenjem
centra za socijalnu skrb smješten u domu kojeg osnivač nije Republika Hrvatska
ne može biti veća od cijene iz članka 186. ovoga Zakona.

Članak 189.

Cijenu pojedine vrste usluga pomoći i njege u kući iz članka 51. ovoga
Zakona ako se sredstva za tu namjenu osiguravaju iz državnog proračuna
određuje ministar nadležan za poslove socijalne skrbi.

Članak 190.

(1) Odrasla osoba smještena rješenjem centra za socijalnu skrb dužna
je plaćati cijenu smještaja svim svojim prihodima i novčanim sredstvima.

(2) Ako su prihodi smještene osobe iz stavka 1. ovoga članka, uključujući
i dosuđeni iznos uzdržavanja za korisnika, veći od cijene smještaja razliku
zadržava korisnik.

(3) Korisnik smještaja iz stavka 1. ovoga članka čiji prihodi i novčana
sredstva nisu dostatna za plaćanje cijene smještaja dužan je u svrhu plaćanja
otuđiti svoju imovinu koja ne služi članovima njegove obitelji za podmirenje
osnovnih stambenih i drugih osnovnih životnih potreba.

(4) Ako sredstva korisnika iz stavka 1. i 3. ovoga članka nisu dostatna
za plaćanje cijene smještaja, razlika između cijene smještaja i tih sredstava
tereti sredstva ministarstva nadležnog za poslove socijalne skrbi.

(5) Pri utvrđivanju prihoda iz stavka 1. i 3. ovoga članka iznos prihoda,
umanjuje se za obvezu korisnika za uzdržavanje nekog od članova obitelji
i za iznos namijenjen osobnim potrebama korisnika stalnog smještaja.

(6) Način plaćanja smještaja odraslih osoba koje nisu smještene na temelju
rješenja centra za socijalnu skrb utvrđuje se ugovorom o smještaju između
korisnika i doma socijalne skrbi kojeg osnivač nije Republika Hrvatska.

Članak 191.

(1) Ako iznos doprinosa za uzdržavanje iz članka 190. stavka 2. ovoga
Zakona nije utvrđen prema propisima o obiteljskim odnosima, obveznici uzdržavanja
sporazumom sklopljenim međusobno i s centrom za socijalnu skrb utvrdit
će iznos toga doprinosa.

(2) Ako se obveznici uzdržavanja ne sporazumiju u smislu stavka 1. ovoga
članka ili se obveznik uzdržavanja ne drži sporazuma ili ne izvršava svoju
dosuđenu obvezu, centar za socijalnu skrb na temelju propisa o obiteljskim
odnosima pokrenut će kod suda postupak za naknadu tih troškova.

Članak 192.

Iznimno od članka 191. ovoga Zakona osoba koja je dužna uzdržavati odraslu
osobu nesposobnu za rad nije dužna sudjelovati u cijeni smještaja ako su
njeni prihodi ili prihodi njene obitelji manji od trostrukog iznosa prihoda
za samca ili obitelj, utvrđenog u članku 16. stavku 2. i 3. ovoga Zakona.

Članak 193.

(1) Dijete koje je korisnik stalnog smještaja, a ima redovite mjesečne
prihode, sudjeluje u plaćanju cijene smještaja do visine od 65% tih prihoda.

(2) Dijete svojom imovinom ne sudjeluje u plaćanju stalnog smještaja.

Članak 194.

(1) Roditelji djeteta, korisnika stalnog smještaja, dužni su plaćati,
odnosno sudjelovati u plaćanju cijene smještaja u iznosu doprinosa za uzdržavanje
dosuđenog prema propisima o obiteljskim odnosima.

(2) Ako iznos doprinosa za uzdržavanje djeteta nije utvrđen prema propisima
o obiteljskim odnosima, roditelji ili drugi obveznici uzdržavanja djeteta
i centar za socijalnu skrb sporazumom će utvrditi plaćanje, odnosno sudjelovanje
u plaćanju cijene smještaja, a ako se o tome ne sporazumiju, centar za
socijalnu skrb kod suda će pokrenuti postupak za utvrđivanje doprinosa
za uzdržavanje.

Članak 195.

Sudjelovanje i način plaćanja korisnika i drugih obveznika uzdržavanja
u plaćanju cijene skrbi izvan vlastite obitelji propisat će ministar nadležan
za poslove socijalne skrbi.

XI. NAKNADA ŠTETE

Članak 196.

Korisnik koji je na temelju rješenja centra za socijalnu skrb, ostvario
primanje dužan je nadoknaditi štetu ako je:

- na temelju neistinitih ili netočnih podataka za koje je znao ili morao
znati da su neistiniti, odnosno netočni ili je na drugi protupravan način
ostvario primanje na koje nije imao pravo ili ga je ostvario u većem opsegu
nego što mu pripada,

- primanje ostvario zbog toga što nije prijavio promjenu koja utječe
na gubitak ili opseg prava, a znao je ili je morao znati za tu promjenu.

Članak 197.

(1) Ministarstvo nadležno za poslove socijalne skrbi ima pravo na povrat
iznosa isplaćenih na ime pomoći za uzdržavanje i stalnog smještaja, ako
korisnik otuđi svoju imovinu.

(2) Za slučaj smrti korisnika iz stavka 1. ovoga članka ministarstvo
nadležno za poslove socijalne skrbi ima pravo na povrat isplaćenih iznosa
od njegovih nasljednika.

(3) Ministarstvo nadležno za poslove socijalne skrbi neće podići tužbu
radi povrata iznosa iz stavka 2. ovoga članka ako bi ostvarivanjem tražbine
nasljednici i članovi njegove obitelji ostali bez imovine odnosno prihoda
potrebnih za podmirenje osnovnih stambenih i drugih osnovnih životnih potreba.

Članak 198.

Tražbina s naslova naknade štete iz članka 196. i 197. ovoga Zakona
odnosi se samo na dospjele tražbine i u ukupnoj svoti. Ta se svota izračunava
od dana isplate do dana dospijeća prema tablicama aktuarske matematike
koju utvrđuje ministarstvo nadležno za poslove socijalne skrbi.

Članak 199.

(1) Zastara tražbine nastupa istekom općeg zastarnog roka koji je predviđen
u Zakonu o obveznim odnosima.

(2) Rokovi zastare tražbine naknade štete u smislu odredbi ovoga Zakona
počinju teći:

1. u slučajevima iz članka 196. ovoga Zakona od dana kada je postalo
konačnim rješenje kojim je utvrđeno da je pravo korisniku priznato, na
temelju neistinitih ili netočnih podataka za koje je znao ili morao znati
da su neistiniti, odnosno netočni ili je na drugi protupravan način ostvario
primanje na koje nije imao pravo ili ga je ostvario u višem opsegu nego
što mu pripada ili ako je primanje ostvario zbog toga što nije prijavio
promjenu koja utječe na gubitak ili opseg prava, a znao je ili je morao
znati za tu promjenu.

2. u slučajevima iz članka 197. stavka 1. ovoga Zakona kada se konačnim
rješenjem utvrdi da je korisnik otuđenjem svoje imovine ostvario sredstva
dostatna za uzdržavanje ili za uzdržavanje kroz određeno razdoblje ili
za snašanje troškova stalnog smještaja u cjelosti ili djelomično,

3. u slučajevima iz članka 197. stavka 2. ovoga Zakona od dana pokretanja
ostavinskog postupka.

Članak 200.

Ministarstvo nadležno za poslove socijalne skrbi na temelju rješenja
o ostvarivanju pomoći za uzdržavanje i stalnog smještaja ima pravo na zabilježbu
tražbine u zemljišnim knjigama na nekretninama u korisnikovom vlasništvu.

Članak 201.

Centar za socijalnu skrb dužan je u svezi s naknadom štete iz članka
196. do 200. ovoga Zakona ministarstvu nadležnom za poslove socijalne skrbi
dostavljati podatke odlučujuće za podnošenje tužbe radi naknade štete.

Članak 202.

(1) Kada se utvrdi da je nastala šteta, centar za socijalnu skrb će
uz navođenje dokaza pozvati korisnika ili njegove nasljednike da u određenom
roku nadoknade nastalu štetu.

(2) Ako šteta ne bude nadoknađena u određenom roku, ministarstvo nadležno
za poslove socijalne skrbi će putem Državnog pravobranitelja pokrenuti
postupak radi naknade štete.

XII. KAZNENE ODREDBE

Članak 203.

(1) Novčanom kaznom u iznosu od 5.000,00 do 20.000,00 kuna kaznit će
se za prekršaj pravna ili fizička osoba ako:

1. započne s radom prije no što se rješenjem nadležnog tijela utvrdi
da su ispunjeni svi propisani uvjeti (članak 84., 97. i 109.),

2. ne vodi na propisani način evidenciju i dokumentaciju o korisniku,
vrstama usluga i drugim pitanjima ili ako o tome ne dostavlja izvješća
(članak 92. stavak 1., 104. stavak 1., 112. stavak 1.),

3. stručnom povjerenstvu koje obavlja upravni nadzor ili inspektoru
uskrati obavijesti ili podatke ili onemogući pregled i poduzimanje drugih
radnji u svezi s obavljanjem nadzora (članak 177. i 178.),

4. neosnovano ne izvrši rješenje o priznavanju prava korisnika (članak
12. do 78., 136. do 155. i 190. do 195.),

5. bez rješenja centra za socijalnu skrb privremeno ili trajno riješi
zbrinjavanje odnosno smještaj korisnika na drugi način (članak 75.),

6. naplati od korisnika, druge fizičke ili pravne osobe troškove smještaja
u dom socijalne skrbi ili u udomiteljsku obitelj ako troškove smještaja
na temelju rješenja centra za socijalnu skrb snosi ministarstvo nadležno
za poslove socijalne skrbi (članak 195.),

7. u određenom roku ne poduzme mjere predložene u izvješću o upravnom
nadzoru ili zapisniku o provedenom inspekcijskom nadzoru (članak 172. i
članak 179. do 182.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 1.000,00 do 10.000,00 kuna.

(3) Ako je pravna ili fizička osoba kažnjena za prekršaj iz stavka 1.
točke 6. ovoga članka obvezno se izriče i zaštitna mjera oduzimanja imovinske
koristi.

Članak 204.

(1) Novčanom kaznom od 3.000,00 do 10.000,00 kuna kaznit će se za prekršaj
pravna osoba ako:

1. ne primi stručnog djelatnika na vježbenički staž (članak 164.),

2. onemogući djelatniku stručno usavršavanje (članak 167.),

3. ne provodi unutarnji nadzor (članak 169.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 1.000,00 do 3.000,00 kuna.

Članak 205.

Novčanom kaznom od 2.000,00 do 5.000,00 kuna kaznit će se za prekršaj
fizička osoba:

1. ako ne izvijesti centar za socijalnu skrb o početku, načinu i djelokrugu
svojega rada ili u svom nazivu ne ističe ime i prezime, adresu nositelja
djelatnosti i oznaku djelatnosti (članak 124.),

2. ako nastavi s radom nakon što je odjavila obavljanje poslova (članak
129. točka 1.) ili ako je prestala važnost odobrenja za obavljanje poslova
socijalne skrbi (članak 130. i 131.),

3. ako obavlja djelatnost socijalne skrbi suprotno članku 128. ovoga
Zakona,

4. ako privremeno obustavi poslovanje iz neopravdanih razloga ili ako
ne obavijesti nadležna tijela o privremenoj obustavi poslovanja (članak
132.).

Članak 206.

Novčanom kaznom od 1.000,00 do 5.000,00 kuna kaznit će se udomitelj
ako:

1. o sebi i članovima svoje obitelji dade neistinite podatke,

2. ako u većoj mjeri zanemaruje obveze prema korisniku preuzete ugovorom
o smještaju (članak 118.).

Članak 207.

Novčanom kaznom od 500,00 do 2.000,00 kuna kaznit će se korisnik socijalne
skrbi ako dade neistinite podatke na temelju kojih je ostvario pravo po
ovom Zakonu (članak 30.).

XIII. PRIJELAZNE I ZAVRŠNE ODREDBE

Članak 208.

Osoba koja je smještena u organizaciju socijalne zaštite ili u drugu
obitelj na osnovi Zakona o socijalnoj zaštiti ("Narodne novine", br. 10/91.
- pročišćeni tekst, br. 19/91 i br. 26/93) ima pravo na skrb izvan vlastite
obitelji i nakon stupanja na snagu ovoga Zakona.

Članak 209.

Korisniku prava i oblika socijalne zaštite koji nije obuhvaćen člankom
208. ovoga Zakona, a koristi ih na osnovi pod uvjetima Zakona o socijalnoj
zaštiti, osiguravaju se ta prava i oblici i nakon stupanja na snagu ovoga
Zakona dok mjesno nadležan centar za socijalnu skrb ne utvrdi ima li korisnik
uvjete za neko od prava utvrđenih ovim zakonom, s tim da je centar za socijalnu
skrb to dužan učiniti najkasnije u roku od tri mjeseca od dana stupanja
na snagu ovoga Zakona.

Članak 210.

Korisniku naknade za socijalni minimum koji to pravo ostvaruje na osnovi
Odluke o socijalnom minimumu ("Narodne novine", br. 71/92., 79/92., 5/93.
i 113/93.) osigurava se to pravo, dok mjesno nadležni centar za socijalnu
skrb ne utvrdi ima li korisnik pravo na pomoć za uzdržavanje prema ovom
Zakonu, s tim da je centar za socijalnu skrb to dužan učiniti najkasnije
u roku od 30 dana od dana stupanja na snagu ovoga Zakona.

Članak 211.

Postupci ostvarivanja prava i oblika socijalne skrbi započeti prije
početka primjene ovoga Zakona, dovršit će se po odredbama propisa koji
su važili do početka primjene ovoga Zakona, ako ovim zakonom određeno pravo
nije riješeno za korisnika na povoljniji način.

Članak 212.

Republički fond socijalne zaštite prestaje s radom u roku od 60 dana
od dana stupanja na snagu ovoga Zakona.

Članak 213.

Ministarstvo rada i socijalne skrbi će do dana prestanka rada Republičkog
fonda socijalne zaštite osnovati centre za socijalnu skrb koji će danom
prestanka rada Republičkog fonda socijalne zaštite preuzeti poslove, prava
i obveze, djelatnike, novčana sredstva, opremu, arhivu, dokumentaciju i
sredstva za rad podružnica Republičkog fonda socijalne zaštite.

Članak 214.

Ministarstvo rada i socijalne skrbi danom prestanka rada Republičkog
fonda socijalne zaštite preuzet će prava i obveze, djelatnike, novčana
sredstva, opremu, arhivu, dokumentaciju i sredstva za rad osim onih koji
su obuhvaćeni člankom 213. ovoga Zakona.

Članak 215.

Javne ustanove koje obavljaju djelatnost socijalne skrbi dužne su uskladiti
statut i druge opće akte s odredbama ovoga Zakona u roku od 6 mjeseci od
dana početka primjene ovoga Zakona.

Članak 216.

(1) Vlasnici postojećih ustanova koje pružaju skrb izvan vlastite obitelji
dužni su imenovati upravno vijeće u roku od 30 dana od dana početka primjene
ovoga Zakona.

(2) Upravno vijeće iz stavka 1. ovoga članka dužno je u roku od 60 dana
od dana početka primjene ovoga Zakona zatražiti odobrenje ministarstva
nadležnog za poslove socijalne skrbi za nastavak rada.

(3) Ministarstvo nadležno za poslove socijalne skrbi u postupku donošenja
rješenja o nastavku rada ustanova iz stavka 1. ovoga članka na odgovarajući
će način primijeniti članke 96. i 97. ovoga Zakona.

(4) Protiv rješenja iz stavka 3. ovoga članka nije dopuštena žalba ali
se može voditi upravni spor.

Članak 217.

(1) Ministar nadležan za poslove socijalne skrbi donijet će propise
iz članka 27., 36., 59., 60., 78., 80., 84., 92., 93., 104., 108., 112.,
125., 147., 157., 163., 176., 184. i 195. ovoga Zakona u roku od 6 mjeseci
od dana stupanja na snagu ovoga Zakona.

(2) Do donošenja propisa iz stavka 1. ovoga članka primjenjivat će se
ako nisu u suprotnosti s ovim Zakonom ovi propisi:

1. Pravilnik o ostvarivanju socijalne zaštite ("Narodne novine", br.
10/91., 38/92., 5/93. i 113/93.),

2. Pravilnik o vođenju evidencije i o dokumentaciji socijalne zaštite
("Narodne novine", br. 31/95. i 10/91.),

3. Pravilnik o sastavu i radu stručnih povjerenstava kao tijela vještačenja
u postupku za ostvarivanje prava i drugih oblika socijalne zaštite, o sadržaju
medicinske i druge dokumentacije te o vrstama i stupnju ometenosti u psihičkom
ili fizičkom razvoju djece i omladine ("Narodne novine", br. 12/84.),

4. Pravilnik o obavljanju nadzora nad stručnim radom organizacije socijalne
zaštite ("Narodne novine", br. 6/84.)

5. Pravilnik o pripravničkom stažu, socijalnih i drugih stručnih radnika
u organizacijama udruženog rada socijalne zaštite ("Narodne novine", br.
14/85. i 19/89.),

6. Pravilnik o uvjetima u pogledu prostora opreme i potrebnih stručnih
i drugih radnika radne organizacije socijalne zaštite ("Narodne novine",
br. 56/83. i 55/86.).

7. Pravilnik o sadržaju, uvjetima i načinu izdavanja, te uporabi socijalne
iskaznice ("Narodne novine", broj 21/93.).

Članak 218.

Danom početka primjene ovoga Zakona prestaju važiti Zakon o socijalnoj
zaštiti ("Narodne novine", br. 10/91. - pročišćeni tekst, br. 19/91. i
26/93.) i članak 2. stavak 2. i 3. članci 6., 7. i 9. Zakona o formiranju
i korištenju sredstava solidarnosti za osiguravanje zaštite životnog standarda
socijalno ugroženog stanovništva ("Narodne novine", br. 18/89.) i Odluka
o socijalnom minimumu ("Narodne novine", br. 71/92., 79/92., 29/93. i 113/93.).

Članak 219.

Ovaj Zakon stupa na snagu osmoga dana nakon objave u "Narodnim novinama",
a primjenjuje se od 1. siječnja 1998.

Klasa: 550-01/96-01/04
Zagreb, 27. lipnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 73/1997-1255